TIP NAIK KENDERAAN BERSAMA SI KECIL. MAMA PAPA JANGAN PANIK YA!

Keperluan kanak-kanak khususnya bayi berumur kurang 24 bulan perlu diambil kira dari dua sudut penting iaitu asas dan keselamatan ketika menaiki kenderaan. Ia perlu dipenuhi bukan saja untuk keselesaan bayi tetapi ibu bapa sendiri. Ada beberapa perkara utama yang perlu dipertimbangkan dalam menyediakan keperluan asas bayi ketika memulakan perjalanan anda pada musim cuti ini dengan kenderaan. Makanan, bekalan lampin, waktu tidur dan perhatian.

Susu

Bagi bayi yang masih menyusu badan, si ibu perlu sentiasa bersedia dengan kain pelindung untuk memudahkan penyusuan di sepanjang perjalanan. Namun jika mereka membawa bekalan susu perahan, penghangat botol mudah alih perlu dipastikan ada untuk melancarkan penyusuan bayi. Berbeza dengan bayi yang minum susu formula atau sudah mula makan, ibu bapa perlu memastikan bekalan air panas, susu tepung, makanan seperti puri, bubur atau snek dibawa bersama untuk keperluan sepanjang perjalanan serta percutian nanti.

Makanan

Keperluan makanan bayi perlu disiapkan lebih awal jika ibu bapa merancang memulakan perjalanan dalam situasi berisiko seperti terperangkap dalam kesesakan lalu lintas, atau perlu menempuh perjalanan jauh. Sekalipun situasi berkenaan sudah dijangka sesetengah ibu bapa, hakikatnya amalan penyediaan makanan bayi memang kerap diambil mudah kerana dianggap perkara remeh.

Bekalan Lampin

Selain makanan, perkara yang perlu diambil kira adalah bekalan lampin. Ketika musim cuti, penyelesaian terbaik untuk ibu bapa adalah dengan memilih lampin pakai buang yang sesuai dengan kulit serta umur bayi. Jika terpaksa menempuh perjalanan jauh, seelok-eloknya ibu bapa mencuri sedikit masa, berhenti di hentian rehat dan rawat (R&R) untuk membersihkan dan memandikan bayi. Untuk itu, baju, lampin pakai buang dan selimut perlu disediakan dalam jumlah yang betul.

Waktu Tidur & Perhatian

Dalam keadaan kenyang dan selesa, bayi biasanya mudah ditidurkan. Oleh itu, pastikan bayi mendapat jumlah tidur yang cukup. Saat bayi terjaga, berikan mereka sepenuh perhatian atau sediakan bahan aktiviti dan permainan bersesuaian untuk mengisi waktu terluang.

Bekalan Ubat

Bawa bekalan ubat seperti minyak angin dan sirap paracetamol untuk waktu kecemasan. Bayi mungkin mudah sakit atau demam selepas melalui perjalanan yang panjang. Sementara mendapatkan rawatan di klinik, ubat yang ada boleh digunakan untuk meredakan suhu.

KESELAMATAN PALING UTAMA

Berita kemalangan maut membabitkan penumpang bayi dan kanak-kanak sepatutnya membuka ruang kesedaran kepada ramai ibu bapa untuk menggunakan kerusi kereta khusus buat si comel. Walaupun kerusi kanak-kanak tidak menjamin perlindungan dan keselamatan 100 peratus, namun ia mampu mengurangkan risiko kematian akibat kemalangan. Akhir-akhir ini banyak kes bayi terpelanting keluar dan maut akibat kemalangan kereta. Suka atau tidak, ibu bapa harus memastikan kenderaan dilengkapi kerusi kereta kanak-kanak untuk keselamatan bayi. Adalah tidak digalakkan ibu bapa memangku anak ketika dalam perjalanan, khususnya membabitkan bayi atau kanak-kanak di bawah usia tiga tahun. Sepatutnya, setiap anak (empat tahun ke bawah) mempunyai kerusi sendiri. Bagi anak berusia lima tahun ke atas, mereka mungkin boleh mengenakan tali pinggang keselamatan sepanjang perjalanan. Belilah apa saja jenis atau jenama, asalkan ia berguna.
TIP MENGURUSKAN ANAK SEPANJANG PERJALANAN

Sentiasa pastikan semua keperluan asas dibawa
Pastikan kerusi kanak-kanak dipasang dengan sempurna
Pilih waktu perjalanan bersesuaian dengan waktu tidur bayi seperti pagi atau malam
Berhenti di R&R dan bawa anak keluar seketika untuk mengurangkan kebosanan mereka menempuh perjalanan panjang
Beri perhatian ketika anak meragam
Sediakan permainan, bahan kudapan atau aktiviti menarik dalam kereta
Bagi mengelak bayi diberi perhatian, ciuman atau sentuhan berlebihan, sentiasa kendong si kecil rapat ke dada
Usah tinggalkan bayi kecil sendirian saat anda sibuk di dapur atau melayan tetamu.
Elakkan memberi gajet kepada anak-anak, sebaliknya galakkan mereka bergaul dengan saudara dan tetamu
Pantau waktu makan dan rehat anak-anak supaya mereka tidak meraga

PERJALANAN JAUH TIDAK TERGANGGU

Menaiki kenderaan dengan anak kecil memang mencabar. Tanpa persediaan yang baik, anda mungkin sukar untuk menikmati keseronokan percutian apatah lagi merasa selesa di sepanjang perjalanan. Bagi sesetengah ibu bapa, situasi mungkin lebih menekan jika mempunyai ramai anak kecil berusia enam tahun ke bawah atau setidak-tidaknya bayi kembar! Mana hendak melayan adik jika abang dan kakak tidak henti merengek mahukan perhatian. Bagaimanapun, usah bimbang jika anda memang sudah bersedia dengan segala keperluan, perancangan dan pelan alternatif. Jika belum bersedia, mungkin pesanan di bawah boleh dijadikan panduan di samping mendapatkan nasihat daripada mereka yang lebih berpengalaman!

Ruang

Setiap orang mempunyai tahap kemampuan kewangan masing-masing. Sama ada berkereta kecil atau mewah, ia bukan masalah asalkan anda tahu mengatur kedudukan anak serta barang yang akan dibawa pulang ke kampung. Seelok-eloknya anak diletakkan di kerusi mereka sendiri dan dipakaikan tali pinggang keledar. Bayi dan anak kecil perlu diletakkan di kerusi kanak-kanak dan dipakaikan tali pinggang keselamatan.Hakikatnya, ramai ibu bapa mengeluh dengan kerenah si manja yang enggan ‘diikat’ pada kerusi. Namun soal keselamatan dan nyawa tidak ada kompromi!

Kudapan

Kanak-kanak memang sukakan snek. Jika anda mempunyai waktu terluang, sediakan snek ringkas seperti biskut, sandwic, keropok, kerepek atau bijirin ringkas. Pek bahan kudapan dalam plastik atau bekas yang mesra ruang serta sukar tumpah. Sediakan air mineral atau jus untuk mereka menghilangkan dahaga. Adalah normal jika kanak-kanak berebutkan sesuatu. Ambil kira situasi ini dan sediakan bahan kudapan secara berasingan bagi setiap orang.

Bekalan air

Nampak remeh bukan? Bayangkan jika anda terperangkap dalam kesesakan jalan berjam-jam lamanya. Bekalan air minum tidak mungkin digunakan untuk tujuan kecemasan. Banyak situasi luar jangka yang boleh diselamatkan dengan sebotol air. Mungkin anak membuang air atau muntah. Segalanya mungkin!

Jadual perjalanan

Bagaimana hendak menentukan waktu perjalanan paling sesuai? Lihat pola tidur anak anda. Jika merancang memulakan perjalanan di sebelah malah, biarkan si manja bermain sepuasnya di siang hari. Kemungkinan besar anak akan tertidur kepenatan di sepanjang perjalanan. Namun jika anda masih merancang untuk memandu pada sebelah pagi atau siang, pastikan semua keperluan asasnya tersedia. Anak mungkin berjaga sehingga anda tiba ke destinasi kerana terbiasa dengan rutin harian di siang hari.

Cawan minum

Satu lagi keperluan yang selalu dipandang remeh. Ada ibu bapa yang semberono membawa keperluan ini tanpa mencuci terlebih dulu. Apa agaknya tindakan anda apabila anak tiba-tiba minta dibancuhkan susu ketika dalam perjalanan? Kemungkinan besar permintaan anak tidak dilayan segera kerana penat atau tiada lokasi sesuai untuk berhenti dan mencuci bekas minuman mereka. Akibatnya, anak akan terus meragam.

Sumber: Harian Metro / AsianParenting


KERJA RUMAH YANG BOLEH DIBANTU OLEH ANAK BERUSIA 2 HINGGA 8 TAHUN

Kerja rumah bukanlah tugasan ibu seorang diri. Setiap ahli keluarga perlu bertanggungjawab mengurus rumah mengikut kemampuan masing-masing dengan pantauan si ibu. Bermula seawal 2 tahun, anak sebenarnya sudah boleh mula dilatih dengan kerja rumah yang ringan dan mudah. Tujuan pada peringkat ini bukanlah untuk mereka mahir membuat sesuatu kerja, tetapi untuk memperkenalkan dan membiasakan mereka dengan kerja rumah.
Apa kepentingan melatih anak melakukan kerja rumah seawal usia?
Jika dilatih dari kecil, anak akan rasa lebih diperlukan dan penting dalam keluarga. Selain itu, untuk mendidik rasa tanggungjawab terhadap urusan rumah. Ia juga amat berguna untuk masa depan mereka, baik anak lelaki atau perempuan. Kita mahu lahirkan generasi yang bertanggungjawab, pembersih dan berdisiplin supaya mudah bila mereka meningkat dewasa dan berkahwin kelak. Sekarang waktunya kita mengajar mereka memancing ikan, bukan sekadar disuapkan ikan sahaja. Anak-anak kecil boleh dilatih melakukan satu kerja satu hari dan kemudian sesuaikan dengan keupayaannya dan penerimaannya.
Untuk lebih menyeronokkan, ibu bapa boleh tuliskan kerja rumah di atas nota-nota kecil, kemudian dimasukkan ke dalam bakul. Setiap hari, minta anak buat cabutan dan lakukan kerja mengikut apa yang tertulis pada nota. Boleh bezakan bakul nota kerja rumah pada hari biasa dengan hujung minggu. Apa pun kerja rumah yang diberikan pada anak, bukanlah untuk mendera atau mengerah tenaga, tetapi mahu mereka belajar dan bersedia menjadi dewasa dan berdikari.
 KERJA RUMAH YANG BOLEH DILAKUKAN OLEH ANAK BERUSIA 2 KE 3 TAHUN:

Memasukkan baju kotor ke dalam bakulMengutip sampah di dalam bilikMengemas permainanMengemas katilMengumpul baju kotorMenyapu di laman rumahMenyusun bantal atau kusyen
KERJA RUMAH YANG SESUAI BAGI ANAK BERUSIA 4 KE 6 TAHUN:
Semua yang di atasMenyapu lantai dalam rumahMengemop lantai (dengan menggunakan mop yang kecil dan sesuai)Menyiram pokokMembersihkan laman rumah (mengutip daun, ranting kering)Mengangkat pinggan mangkuk sendiri ke sinki sesudah makanMengelap perabotBantu ibu padankan stokingMembuang sampah ke dalam tong sampahMemvakum (dengan pengawasan ibu bapa)Mengemas barang-barang di bawah katil
KERJA RUMAH YANG BOLEH DILATIH PADA ANAK BERUSIA 6 KE 8 TAHUN:

Semua yang di atasMencuci lantai dan dinding bilik airMencuci tandasMenyapu ruang tamu dan di bahagian bawah perabot di ruang tamu (sofa, meja, kerusi)Membuang sampah ke tempat sampah (di depan atau belakang rumah)
Apakah kesan mendidik anak melakukan kerja rumah sejak kecil?
Setiap anak akan mempunyai rasa tanggungjawab dalam diri masing-masing. Bila sudah terbiasa, mereka akan melakukannya dengan mudah dan tidak rasa terbeban kerana alah bisa tegal biasa. Ini juga melatih diri mereka bila terpaksa berjauhan dari keluarga seperti belajar di sekolah berasrama atau belajar di luar negara di kemudian hari. Di samping itu, ibu bapa juga sedang menyiapkan anak sebagai seorang pasangan yang bertimbang rasa dan bertanggung jawab apabila sudah berkahwin nanti. Jadi, galakkan anak-anak lakukan kerja rumah bersama-sama. Biarpun tidak sempurna, yang penting kita mahu mereka faham konsep membuat kerja rumah dan sebab setiap ahli keluarga perlu lakukannya.
Sumber: TheVocket


CARA & POSISI MEMEGANG BAYI BARU LAHIR DENGAN SELAMAT

Menjadi seorang ibu merupakan pengalaman yang indah, tetapi ia juga bermakna anda perlu mengalami beberapa perubahan besar. Di samping itu, terdapat banyak perkara yang perlu anda lakukan. Antaranya bagaimana cara mendukung bayi baru lahir anda. Mengeratkan kasih sayang di antara anda dan bayi anda yang baru lahir merupakan aspek penjagaannya yang paling penting dan juga yang paling memuaskan. Hubungan fizikal yang rapat, terutama melalui sentuhan kulit ke kulit menggalakkan hubungan emosi yang lebih baik dengan bayi anda. Hubungan ini membantu membentuk ikatan yang kuat dengan bayi dan ini membantu perkembangan emosinya. Namun begitu, mendukung seorang bayi baru lahir agak menakutkan, terutamanya jika anda tiada pengalaman. Anda perlu mempelajari beberapa perkara asas tentang bagaimana untuk mendukung bayi supaya anda lebih yakin mengendalinya nanti.

FAKTA ASAS YANG PERLU DIBERI PERHATIAN

Sebelum anda menyentuh bayi baru lahir anda, pastikan semua barang yang bersentuhan dengannya adalah bersih. Ini termasuk baju anda dan lebih-lebih lagi tangan anda (contohnya, basuh tangan menggunakan sabun atau gunakan cecair pembasmi kuman sebelum memegangnya). Pastikan semua orang yang mengendalikan bayi juga bersih, ini kerana bayi mudah jatuh sakit akibat sistem imunnya yang masih lemah.

Sentiasa pastikan anda menyokong kepala dan leher bayi baru lahir setiap kali mengangkat atau memegang/mendukungnya, berhati-hati agar tidak menggoncangnya. Menggoncang, tidak kira sama ada dilakukan kerana kecewa atau dengan cara bermain-main, boleh menyebabkan pendarahan dalam otak dan membawa maut. Langkah berjaga-jaga yang sama juga perlu diambil apabila bermain secara kasar seperti menggoncangnya di atas lutut anda atau mencampak bayi ke udara dan menyambutnya.

POSISI SESUAI & SELAMAT
Anda juga boleh cuba kedudukan yang berbeza untuk memahami apa yang sesuai dan terbaik untuk bayi anda.
MEMEGANG DI BAHU

Ini adalah salah satu posisi yang paling biasa untuk memegang bayi anda. Cara untuk melakukannya:

Dengan badan bayi selari dengan anda, angkat bayi anda kepada ketinggian bahu anda.
Rehatkan kepalanya di bahu anda supaya dia boleh menoleh ke belakang.
Sokong kepala dan lehernya dengan satu tangan, dan bahagian bawah dengan tangan yang lain.
Kedudukan ini membolehkan bayi anda untuk mendengar denyutan jantung anda.

POSISI BUAIAN

Posisi buaian adalah agak mudah dan normal. Gunakan posisi ini untuk membuat bayi anda tidur:
Dengan bayi anda selari dengan tahap dada anda, letakkan tangan dari bahagian bawah si kecil untuk menyokong kepala dan leher.
Perlahan-lahan letakkan kepala bayi anda ke bahagian dalam siku anda.
Sekarang alihkan tangan dari leher ke bawah dan pinggul.
Bawa bayi anda rapat dengan anda, dan anda dengan cepat boleh tidurkannya.

POSISI DI PERUT
Bayi anda pasti akan menikmati posisi ini. Di sini ialah bagaimana untuk mengendalikan bayi yang baru lahir:

Tiarapkan bayi anda pada salah satu lengan anda dengan kepalanya pada bahagian siku.
Biarkan kedua kakinya berjuntai pada tangan anda, pada satu sudut yang rendah.
Letakkan tangan yang satu lagi di bahagian belakang bayi untuk menenangkannya.
Kedudukan ini boleh membantu semasa menyendawakan bayi anda. Perlahan-lahan mengusap belakangnya untuk melepaskan gas.

PEGANGAN DI PINGGANG
Anda boleh memegang pinggang bayi anda sebaik sahaja dia memperoleh kawalan sepenuhnya ke atas kepala dan lehernya. Jadi, cuba posisi ini apabila bayi anda berumur lebih tiga bulan. Berikut adalah bagaimana anda boleh lakukannya:

Posisikan bayi anda supaya belakangnya menghadap badan anda dan buatkan dia duduk di atas tulang pinggul anda.
Anda perlu meletakkan lengan anda di pinggangnya.
Bayi anda akan dapat melihat perkara-perkara di sekelilingnya dengan selesa.

PEGANGAN MUKA KE MUKA
Pegangan cara ini akan membolehkan anda berinteraksi dengan bayi anda. Di sini ialah bagaimana anda boleh cuba memegangnya dengan sempurna:

Sokong kepala dan leher bayi anda dengan satu tangan.
Sokong bahagian bawahnya dengan tangan lagi satu.
Sekarang pegang bayi menghadap anda di bawah paras dada.
Nikmati keseronokan membuat dia tersenyum dan berinteraksi dengan dia.

PEGANGAN KERUSI

Bayi anda seorang yang ingin tahu? Maka ini adalah satu posisi yang sangat baik yang membolehkan dia melihat apa yang sedang berlaku di sekeliling. Di sini, dia akan duduk di atas tangan anda seolah-olah dia sedang duduk di atas kerusi.
Biarkan bayi anda bersandar dan berehat di atas dada anda supaya kepala dia mempunyai sokongan yang betul.
Letakkan satu tangan di dada beliau untuk menghalang beliau daripada bersandar di sisi.
Letakkan tangan anda yang lain di bawah bahagian bawah beliau.
Berikan dia sokongan yang baik.
Jika anda ingin mencuba memegang dengan posisi yang sama sambil duduk, tidak ada keperluan untuk menyokong bahagian bawah beliau. Kedudukan ini tidak disyorkan untuk bayi bawah tiga bulan.

PEGANGAN BOLA
Posisi ini sesuai ketika menyusukan bayi anda, dan anda boleh menggunakan posisi ini sambil berdiri atau duduk. Di sini ialah bagaimana anda boleh melakukannya:

Sokong leher dan kepala bayi anda dengan tangan anda, dan seluruh belakang si kecil dengan lengan yang sama.
Laraskan kepala dan leher bayi dengan tangan yang lain.
Buat bayi anda mengiring ke arah sebelah badan anda, dengan kakinya dilanjutkan di belakang.
Dekatkan bayi anda kepada dada anda.
Gunakan tangan sebelah untuk menawarkan sokongan tambahan untuk kepala atau memberi bayi makan.

PEGANGAN DI ATAS PAHA

Ini merupakan satu lagi pegangan yang anda boleh gunakan semasa memberi susu bayi menggunakan botol susu, dan boleh digunakan semasa dalam keadaan duduk.
Letakkan kaki anda dengan rapat di lantai ketika anda duduk, dan ambil bayi anda ke riba anda.
Kepala bayi harus berhampiran lutut anda dengan muka menghadap ke atas.
Letakkan kedua-dua tangan anda di bawah kepala untuk sokongan, dan juga lengan anda menyokong kiri dan kanan badannya.
Biarkan kakinya di kawasan pinggang anda.

TIPS UNTUK MEMEGANG BAYI DENGAN CARA YANG BETUL
Beri perhatian kepada emosi si manja anda semasa memegangnya. Jika dia menangis atau cerewet dan jengkel, ubah kedudukan beliau untuk membuat dia selesa. Tips ini akan membantu anda mengelakkan rasa tidak selesa untuk bayi anda:

Pastikan tiada halangan berdekatan dengan kepala bayi supaya dia boleh bernafas.
Pastikan anda berada pada jarak sentuhan kulit ke kulit apabila anda memegang bayi anda. Ia adalah cara terbaik untuk memupuk ikatan dengan bayi anda.
Jika anda gementar ketika memegang bayi anda, anda boleh memilih posisi duduk. Posisi duduk juga sesuai dengan anda jika anda tidak mempunyai kekuatan yang cukup untuk menampung berat badan bayi.
Jangan memegang bayi semasa memasak atau membawa sesuatu yang panas. Jauhi daripada pisau, haba, dan api kerana ia boleh membawa kepada kemalangan.
Jika anda memegang bayi untuk tempoh yang lebih lama, cuba gunakan bantal sokongan untuk membantu anda. Ia juga membantu semasa sesi menyusu.
Jangan tunjukkan emosi negatif anda, seperti kekecewaan, apabila anda memegang bayi, kerana anda mungkin menggoncangkan bayi anda. Ia boleh mempunyai kesan yang serius.
Jika anda ingin membangunkan bayi anda, sentuh pipinya secara lembut atau menggelitik kakinya secara perlahan-lahan.
Gunakan kedua-dua tangan untuk memegang bayi semasa anda menaiki dan menurun dari tangga untuk keselamatan tambahan.

ALAT BANTUAN MEMEGANG BAYI

Menggendong Bayi Baru Lahir (Baby Wearing)

Terdapat dua cara popular yang membolehkan anda menggendong bayi apabila keluar berjalan. Satu, menggunakan baby carrier dan satu lagi menggunakan lelilit atau wrap, iaitu pada dasarnya ialah sehelai kain panjang.

Menggunakan Baby Carrier

Kancingkan semua tali yang terdapat pada baby carrier anda. Betulkan gancu dan tali tetapi pastikan terdapat sedikit ruang untuk bayi baru lahir anda. Guna kedua-dua belah tangan untuk memasukkan bayi dengan cermat ke dalam baby carrier. Jika perlu, minta orang lain bantu memasukkan bayi. Adalah disarankan agar bayi menghadap anda. Betulkan semua tali buat kali terakhir. Pastikan baby carrier menyokong bahagian belakang bayi dan leher dengan sempurna. Kepalanya perlu terletak dengan selesa pada dada anda dan menghadap ke kiri atau kanan.
Perhatian!
Pastikan baby carrier anda sesuai untuk bayi baru lahir.

Menggunakan Lelilit (Wrap)

Ikat lelilit bayi sekeliling tubuh anda seperti yang ditunjukkan dalam manual. Masukkan bayi baru lahir ke dalam lelilit dengan cermat, berhati-hati agar dia boleh baring mengerekot dengan selesa dalam posisi fetus. Jika perlu, minta orang lain membantu meletakkan bayi ke dalam lelilit.Sekarang, ubah kedudukan lelilit dengan cermat agar menyelubungi dan menyokong tubuh bayi anda. Sentiasa pegang bayi dengan selamat apabila anda membetulkan lelilit buat kali terakhir.
Perhatian!
Jangan letak bayi menghadap ke luar atau dalam posisi melintang atau buaian kerana posisi tersebut adalah tidak selamat.

TIP ASAS KESELAMATAN

Sentiasa posisikan bayi baru lahir anda dengan dagunya ke atas untuk memastikan salur udaranya sentiasa terbuka. Jangan menggendong bayi dengan dagunya ke bawah, ke arah dadanya kerana pernafasannya boleh terganggu. Jika anda menggunakan lelilit, cuba menggendong bayi pada paras dada anda dan muka bayi dapat dilihat – lelilit hendaklah dipakai mengelilingi tubuh bayi dengan cara yang dapat memberinya sokongan yang diperlukan.

FAKTA MENGENAI BAYI BARU LAHIR

Bayi mengenali ibu terlebih dahulu sebelum ayah. Bayi mengenali suara ibu dari dalam rahim dan dapat mengenali suara dan bau ibu sebaik lahir.
Bayi boleh melindungi diri sendiri daripada tercekik. Dikenali sebagai “protective reflex”, lidah bayi secara automatic akan menolak keluar objek asing untuk mengelakkan bayi dari tercekik.
Warna asal mata kebanyakan bayi yang baru lahir adalah biru dan warna ini akan berubah kemudian selepas beberapa minit lahir.
Bayi mengenali bau susu ibu. Anda mungkin menyedari bahawa sebaik anda mendekati bayi anda, dia akan meragam dan banyak kerenah. Ini kerana bayi anda mengenali bau susu dan dia tahu makanannya sudah sampai.
Bayi mula tersenyum pada usia 6-12 minggu.
Bayi menangis tidak mengalirkan air mata sehinga berusia 3-12 minggu.
Bayi dilahirkan mempunyai 300 tulang tetapi tulang-tulang ini akan bercantum kemudiannya membentuk 206 tulang sahaja seperti mana jumlah tulang orang dewasa.
Bayi dilahirkan tanpa tempurung lutut.
Bayi dilahirkan dengan keupayaan untuk berenang dan menahan nafas tetapi kelebihan ini akan hilang sepanjang tumbesarannya.
Saintis di Norway membuat penemuan mengejutkan apabila bayi yang baru dilahirkan dan diletak di atas perut ibunya, merangkak perlahan-lahan menuju ke payudara ibunya dan menyusu tanpa sebarang bantuan dari ibu.

Sumber:  mypositiveparenting.org / Persatuan Pediatrik Malaysia / theasianparent.com


CARA MUDAHKAN KERJA RUMAH MAMA AGAR TIDAK STRES

Rumah tangga dan persekitaran yang bersih bagaikan taman bunga yang segar dan menjanjikan ketenangan kepada penghuninya. Pun begitu tanpa kerajinan segala yang diingini tidak akan berlaku. Tambahan pula bagi mereka yang bekerja dan tidak punya waktu untuk membersih dan menghias rumah agar sentiasa sedap dipandang mata. Saiz rumah juga bukan ukuran tetapi kebersihan akan membezakan segalanya. Ramai yang impikan ketenangan di dalam rumah setelah penat berada di luar tetapi tidak semua kita yang berpeluang untuk mengecapinya. Beruntunglah sekiranya si bapa rajin menghulurkan tangan membantu apa yang patut tidak kira samada menjaga anak, memasak dan mengemas rumah. Ini tip untuk mama agar dapat menuruskan rumah tangga dengan sebaiknya.

DAHULUKAN KEPERLUAN ANAK KECIL

Bagi yang ada anak kecil, terutamanya bayi, pastikan kalau time tukar lampin/diapers atau menyusu tu, diselesaikan terlebih dahulu sebelum kita nak mulakan kerja-kerja rumah ni. Jadi, taklah baru jer nak sapu habuk, baby dah meraung. Kalau baby dah kenyang, biasanya kurang-kurang 1-2 jam baby akan tidur dengan lena. Boleh lah kita nak sapu sampah ke, jemur kain ke, lipat baju ke, kan?

BASUH BAJU MENGIKUT JADUAL

Sebenarnya tak perlulah rigid sangat. Kalau keluarga kecil, boleh basuh baju 2-3 kali seminggu je. Tapi kalau keluarga besar, mungkin perlu setiap hari, malah mungkin beberapa kali sehari. Kalau memang selalu ada aktiviti hujung minggu, cuba elakkan membasuh baju pada hari tersebut. Basuh Baju Awal Pagi. Kenapa? Kalau cuaca panas elok, tak sampai tengah hari pakaian dah kering. Ni jika ibu berada di rumah atau pada hujung minggulah. Jadinya, dah boleh lipat awal semua pakaian tadi.

MULTITASKING

Buat beberapa kerja dalam satu masa. Ibu dan mustitasking ni berpisah tiada, kikiki…Contohnya kalau kita nak basuh kain dan nak sapu sampah. Sebelum menyapu, setkan dulu mesin basuh baju. Lepas tu menyapulah. Sedang elok baju siap dibasuh, lantai rumah kita pun dah bersih. Lepas tu dah boleh jemur baju. Boleh lagi sambung kerja lain macam nak merebus apa-apa kat dapur. Kan jimat masa lagi tu.

MENYIAPKAN BAHAN MEMASAK TERLEBIH DAHULU

Bab nak sediakan bahan masak tu yang ‘rajin’ tu kan? Walaupun leceh, sediakan bahan-bahan dahulu nyata berbaloi. Ibu yang bekerja sudah tentu kebuntuan masa untuk memasak bukan? Tambahan pula apabila ada anak kecil. Cara yang boleh dipraktik adalah dengan menyiapkan bahan-bahan asas memasak pada hujung minggu. Kisar bawang, cili, siang ikan, ayam, udang, sotong,dan potong sayur kemudian masukkan ke dalam bekas sebelum disimpan di dalam peti ais. Bahan basah yang hendak dibekukan diasingkan mengikut bahagian yang akan dimasak dalam sehari. Jika anda membuat persiapan untuk 5 hari, maka akan ada 5 bungkusan/bekas. Cara ini bukan sahaja dapat membantu mempercepatkan proses memasak malah akan memelihara kesegaran bahan basah tersebut.

MEMASAK DENGAN BAHAN YANG MEMANG SEDIA ADA

Setelah semua bahan asas sudah tersedia, pasti anda boleh memasak dengan mudah dan cepat. Keluarkan bungkusan/bekas yang diperlukan sahaja untuk dinyahbekukan. Sementara menunggu bahan basah dinyahbeku, anda boleh memasak sayur yang sudah siap dipotong. Proses nyahbeku juga boleh dipercepat dengan menggunakan ketuhar gelombang mikro. Mudah bukan? Tidak perlu lagi mengambil masa untuk memotong dan menghiris bawang serta mengisar cili semasa memasak. Hanya sediakan bahan tambahan seperti halia,rempah-ratus, kentang dan lain-lain yang diperlukan bergantung kepada lauk yang hendak dimasak.

MENCUCI PINGGAN MANGKUK SEMASA MEMASAK, BUKAN SELEPAS MAKAN

Selepas memasak, periuk dan kuali perlu dicuci. Begitu juga dengan pinggan mangkuk yang digunakan selepas makan termasuk cawan dan sudu. Bilakah masa yang boleh diperuntukkan untuk mencuci peralatan dapur ini? Sebagai cadangan, mencuci pinggan mangkuk boleh dilakukan semasa memasak. Semasa menunggu lauk yang ditumis atau direneh, ringankan tangan untuk mengosongkan sinki daripada peralatan dapur yang kotor. Ini akan dapat menjimatkan masa dan anda tidak perlu berada di dapur terlalu lama.

MEMBASUH DAN MENYIDAI PAKAIAN SELALU, BUKAN BILA PENUH LONGGOKAN BAJU

Seperti yang kita sedia maklum, pada zaman sekarang kebanyakan rumah dilengkapi dengan mesin basuh, sama ada mesin basuh automatik mahupun separa automatik. Pastikan basuh pakaian bila bakul sudah penuh, jangan biarkan jadi seperti Gunung Everest. Usah bertangguh kerana sekali bertangguh, semakin banyak baju yang dilonggokkan. Dengan adanya mesin basuh, kerja akan menjadi lebih mudah dan menjimatkan masa. Oleh itu, anda tidak perlu bimbang kerana boleh membasuh pada bila-bila masa walaupun di malam hari. Pakaian juga boleh disidai di dalam rumah ketika cuaca tidak menentu. Tidak seperti zaman dahulu, pakaian dibasuh pada waktu pagi dan disidai di kawasan yang terdapat cahaya matahari kerana ia diperlukan untuk mengeringkan pakaian.

USAH BERTANGGUH MELIPAT PAKAIAN

Melipat pakaian merupakan kerja yang agak merunsingkan para ibu. Pakaian yang telah kering perlu dilipat dan disimpan di dalam almari atau laci. Ada juga yang menggantung pakaian yang sesuai untuk menjimatkan ruang dan masa. Melipat pakaian boleh dilakukan pada masa terluang seperti semasa menonton televisyen atau semasa membantu anak-anak dalam pelajaran. Kerja melipat pakaian akan menjadi rumit sekiranya ditangguh. Oleh yang demikian, lipatlah pakaian setiap kali selepas pakaian yang kering diangkat agar anda tidak merasa tertekan apabila melihat pakaian yang banyak untuk dilipat.

MENGGOSOK PAKAIAN UNTUK STOK SEMINGGU

Satu lagi proses yang kebanyakan dari kita kurang gemar ialah menggosok pakaian. Menggosok pakaian merupakan satu kerja yang memerlukan perhatian dan tenaga. Menggosok pakaian untuk seisi keluarga bukan satu kerja yang mudah. Pakaian untuk ke pejabat serta pakaian seragam sekolah anak-anak perlu digosok kemas. Salah satu cara yang dapat membantu ibu-ibu yang sibuk ialah dengan menggosok terus kesemua pakaian yang hendak dipakai untuk satu minggu. Lakukan kerja ini pada hujung minggu. Peruntukkan beberapa jam untuk menggosok pakaian sahaja. Selain menjimatkan masa, anda juga dapat menjimatkan tenaga elektrik.

MENGEMAS RUMAH SEMASA ORANG LAIN SEDANG TIDUR

Siapa yang tidak menginginkan rumah yang bersih, kemas dan tersusun rapi. Alangkah senangnya jika ada pembantu rumah bukan? Tidak semestinya jika hanya ada pembantu rumah, rumah anda akan kelihatan kemas dan bersih. Benar, anda juga boleh melakukannya! Mengemas rumah sebaiknya dilakukan ketika ahli keluarga yang lain masih tidur atau tidak berada di rumah. Buatlah mengikut kemampuan dan masa lapang yang ada. Tidak perlulah menyental lantai sehingga berkilat. Setidak-tidaknya pastikan barang-barang terletak di tempat yang sepatutnya dan kebersihan rumah terjaga. Latih anak-anak supaya mengemas peralatan sekolah serta permainan sendiri. Sang suami pula janganlah goyang kaki sahaja di rumah. Pantaulah sedikit kebersihan di rumah!.

Sumber:  myliferia.com/ surirumahtangga.blogspot / siraplimau


INI YANG DILALUI SI IBU KETIKA PEMBEDAHAN CAESAREAN DILAKUKAN

Pembedahan caesarean (juga dikenali sebagai c-section) adalah pembedahan di mana pakar obstetrik (perbidanan) membuat potongan pada perut dan rahim (uterus) agar bayi anda boleh dilahirkan.  Pembedahan ini adalah pembedahan besar yang paling biasa di kalangan wanita.
Apakah perbezaan diantara pembedahan caesarean yang dirancang dan tidak dirancang? Pembedahan caesarean yang dirancang (elektif) dijadualkan sebelum anda sakit hendak bersalin. Pembedahan caesarean kecemasan pula tidak dirancang, dan boleh berlaku jika:

Anda sedang merancang pembedahan caesarean, tetapi air ketuban anda pecah, atau anda tiba-tiba sakit hendak bersalin sebelum tarikh pembedahan. Ataupun jika anda merancang untuk bersalin secara normal, tetapi proses kelahiran terhenti, atau berlangsung sangat lambat. Dalam kes ini, pembedahan akan dijalankan dalam masa beberapa jam, jika anda dan bayi anda berada dalam keadaan selamat.
Berlakunya komplikasi serius terhadap anda ataupun bayi ketika dalam kehamilan atau ketika proses pelahiran sudah bermula, namun ianya tidaklah mengancam nyawa anda ataupun bayi anda. Kes ini lebih memerlukan tindakan segera, dan pembedahan caesarean biasanya akan dijalankan dalam masa kira-kira 75 minit daripada waktu keputusan dibuat, bergantung kepada komplikasi tersebut.
Anda atau bayi anda menghadapi komplikasi ketika dalam kehamilan atau semasa proses pelahiran yang mengancam nyawa. Bayi anda perlu dilahirkan secepat mungkin, dan pembedahan seharusnya dilakukan dalam tempoh 30 minit ataupun kurang daripada waktu keputusan dibuat, bergantung kepada komplikasi tersebut.
Kebanyakan pembedahan caesarean tidak dirancang, tetapi kebanyakannya dalam kategori kedua, maka bukanlah kecemasan sebenar. Jika anda perlu menjalani caesarean yang tidak dirancang, anda, suami anda dan kakitangan hospital seharusnya mempunyai masa yang cukup untuk membuat persiapan bagi pembedahan tersebut.

APAKAH YANG AKAN BERLAKU SEBELUM PEMBEDAHAN CAESAREAN?

Doktor anda seharusnya menerangkan mengapa anda memerlukan pembedahan caesarean, dan apa yang akan berlaku semasa pembedahan. Mereka juga akan menerangkan risiko-risiko jika tidak melakukan pembedahan, begitu juga potensi risiko pembedahan tersebut.

Anda akan diminta memberi persetujuan, dan anda berhak untuk tidak memberinya.

Sebelum pembedahan, anda perlu menukar pakaian kepada gaun hospital dan membuka semua barang kemas, namun cincin boleh dilekatkan dengan pita pelekat. Jika anda memakai pendakap gigi, anda perlu membukanya juga.

Anda juga perlu menanggalkan solekan dan juga pewarna kuku supaya tona kulit anda boleh dipantau ketika pembedahan. Jika anda menggunakan pewarna kuku berbentuk gel, ia perlu dibuang menggunakan pembersih acetone. Anda tidak boleh menggunakan kanta sesentuh. Jika anda menggunakan cermin mata, berikan kepada suami anda ataupun bidan, supaya anda boleh melihat bayi anda selepas pembedahan.
Ketika pembedahan tersebut, anda akan berbaring diatas meja pembedahan, yang telah dicondongkan sedikit. Ini supaya berat uterus tidak mengurangkan bekalan darah ke paru-paru anda dan menyebabkan tekanan darah anda jatuh.

ADA BEBERAPA PERKARA YANG PERLU DILAKUKAN SEBELUM PEMBEDAHAN CAESAREAN ANDA

Sampel darah akan diambil untuk memeriksa kalau-kalau anda menghidap anaemia, kerana jika ini berlaku, badan anda tidak akan dapat menangani kehilangan darah.
Satu tititsan (drip) akan dimasukkan ke dalam pembuluh darah di lengan anda. Ini akan memudahkan pemberian ubat-ubatan nanti jika anda memerlukannya.

Anda akan diberi ubat bius. Biasanya bius diberikan pada tempat-tempat tertentu bila perlu, bagi prosedur ini, ia disalurkan melalui suntikan anesthesia epidura atau sekatan spina. Ini bermakna bahagian bawah badan anda akan terasa kebas. Ia lebih selamat untuk anda dan bayi anda daripda anestesi am, yang membuatkan anda tidur.
Tiub nipis atau kateter akan dimasukkan ke dalam pundi kencing melalui urethra anda. Ini akan memastikan pundi kencing anda dikosongkan. Ia boleh dimasukkan selepas ubat tahan sakit dimasukkan, supaya anda tidak merasa sakitnya.
Kawasan di mana pemotongan akan dilakukan, akan dicukur rapi dan dibersihkan dengan antiseptik.
Anda mungkin diberi stoking putih, cecair tambahan atau suntikan penipisan darah untuk mengurangkan risko terbentuknya darah beku di dalam saluran darah kaki anda (deep vein thrombosis).
Peralatan untuk memantau tekanan darah anda akan diletakkan pada lengan anda dan elektrod akan diletakkan pada dada anda untuk mengawasi degupan jantung anda. Alat pengesan nadi juga akan diletakkan pada jari anda.
Plat plastik yang berpelekat akan diletakkan pada kaki anda. Ia digunakan oleh pakar bedah anda untuk membumikan aliran elektrik yang dihasilkan oleh peralatan elektrik yang digunakan ketika pembedahan caesarean tersebut. Ini tidak membahayakan.
Suntikan antibiotik untuk menghalang jangkitan.
Ubat tahan muntah untuk menghalang muntah.
Ubat, contohnya antacid, kalau-kalau anda perlukan bius umum, untuk mengurangkan risiko pnenumonia.
Ubat penahan kesakitan yang kuat semasa dan sejurus selepas pembedahan, serta sebarang kesakitan pada minggu-minggu yang akan datang.
Oksigen melalui topeng, jika bayi anda mengalami tekanan.
Anda mungkin akan terkejut apabila mengetahui berapa ramai orang yang diperlukan untuk melakukan pembedahan caesarean ini.

APAKAH YANG BERLAKU SEMASA PEMBEDAHAN CAESAREAN?

Sebuah skrin akan diletakkan di atas dada anda supaya anda tidak dapat melihat prosedur pembedahan tersebut, namun anda boleh meminta skrin itu direndahkan untuk melihat bayi anda dilahirkan. Pakar bius akan memeriksa ubat tahan sakit anda berfungsi dengan betul.

Apabila kawasan itu sudah kebas, doktor akan melakukan pemotongan melintang (garis bikini) pada kulit perut anda, kira-kira dua ke tiga jari jaraknya daripada tulang pubis anda. Beberapa lapisan tisu dan otot perlu dibuka untuk memberi laluan ke uterus anda. Otot-otot perut dipisahkan dan tidak dipotong. Pundi kencing anda akan diinjak ke bawah agar doktor boleh mencapai bahagian bawah uterus anda.

Pemotongan ke atas uterus selalunya adalah kecil dan doktor akan membuatnya lebih besar menggunakan gunting atau jari. Ini mengurangkan pendarahan berbanding pemotongan yang lebih tajam. Pembukaan uterus anda selalunya terletak di bahagian bawah, kerana itulah kadangkala pembedahan ini juga dikenali sebagai “lower segment caesarean section” (LSCS).

Anda mungkin boleh merasa cecair keluar daripada pembukaan tersebut dan merasa pembantu pakar bedah menekan perut anda untuk membantu bayi anda lahir. Jika bayi anda dalam kedudukan songsang, doktor akan mengangkatnya daripada bawah ke atas. Pakar obstetrik anda akan mengangkat keluar bayi anda.

Semua ini berlaku dengan agak pantas. Anda mungkin boleh melihat bayi baru anda setelah lima hingga 10 minit di dalam bilik pembedahan. Jika anda melahirkan anak kembar, kembar yang terletak lebih ke bawah akan dikeluarkan dahulu, sama seperti kelahiran secara biasa.

Kadangkala forsep digunakan untuk menarik keluar kepala bayi dengan lebih teliti. Forsep cuma diperlukan jika bayi anda lahir dalam keadaan songsang atau pramatang.

Potongan memanjang pada uterus digunakan dalam kurang daripada satu dalam setiap 100 caesarean, tetapi ia boleh berlaku jika:

-Bayi anda dilahirkan sangat pramatang, atau bayi anda baring melentang merentasi uterus anda.
-Jika anda mempunyai masalah lain seperti plasenta rendah.
-Anda mengalami lekatan atau ketumbuhan (fibroid) dalam bahagian bawah uterus.

APAKAH YANG AKAN BERLAKU APABILA BAYI SAYA LAHIR?

Bayi anda akan diletakkan di atas dada anda untuk anda belai, atau ia mungkin juga perlu diperiksa oleh seorang bidan atau pakar pediatric jika perlu. Jika anda tidak mampu memegang bayi anda, suami anda juga boleh mendukungya. Bayi yang dilahirkan secara Caesarean selalunya memerlukan lebih banyak haba berbanding bayi yang dilahirkan secara normal. Jadi, jika anda mendapat anak kembar, anda dan suami anda berpeluang mendukung anak-anak anda pada masa yang sama.

Selepas satu hingga lima minit bayi anda dilahirkan, ia akan diberikan skor Apgar untuk menyukat tahap kesihatan bayi anda. Jika sebelum ini bayi anda pernah menunjukkan sebarang masalah, pakar pediatric akan memerikas bayi anda dengan teliti. Sesetengah bayi yang memerlukan oksigen lebih atau perlu diletakkan di unit rawatan rapi neonatal (NICU).

Untuk mengecutkan uterus anda dan mengurangkan kadar kehilangan darah, anda akan diberi hormone oxytocin melalui titisan drip. Doktor akan menarik dengan tali pusat anda dengan perlahan-lahan untuk menarik keluar plasenta anda. Proses ini akan diperhati dengan teliti sebelum doktor menjahit perut anda.

Anda akan berada di dalam bilik pembedahan sehingga lebih kurang sejam. Proses menutup pembukaan di perut anda mengambil masa yang jauh lebih lama, kerana ia lebih rumit daripada membuka perut anda. Proses ini mungkin mengambil masa yang lebih lama jika anda pernah melalui pembedahan caesarean sebelum ini. Ia bergantung kepada bilangan parut pembedahan yang anda perolehi daripada pembedahan-pembedahan sebelum ini.

Bagi proses penutupan, doktor akan membuat jahitan berganda untuk memperbaiki uterus anda. Insisi di dalam perut anda akan ditutup secara berperingkat. Akhir sekali, kulit luar akan ditutup dengan jahitan atau kokot. Apabila anda sudah sedia, anda akan dipindah balik ke bilik wad anda di mana suami dan jika tiada masalah, bayi atau bayi-bayi anda sedang menunggu.

KESAN SELEPAS PEMBEDAHAN

Badan anda mungkin akan mula menggigil kerana semasa pembedahan, suhu badan anda akan jatuh. Ini adalah kerana ubat anestetik yang diberi mengurangkan kadar kawalan suhu badan anda dan biasanya bilik pembedahan adalah sejuk. Anda mungkin mendapati keadaan ini agak menggentarkan, tetapi ia tidak membahayakan dan biasanya berlarutan selama setengah jam sahaja. Jururawat atau bidan yang menjaga anda akan memastikan badan anda dipanaskan dengan selimut dan cecair.

Cuba peluk bayi anda kulit ke kulit sebaik sahaja anda boleh melakukannya. Jika anda ingin menyusukan, anda boleh cuba semasa masih di dalam bilik pemulihan. Sentuhan kulit ke kulit boleh membantu menjalin ikatan dan penyusuan badan. Bidan atau jururawat akan membantu membuatkan anda rasa lebih selesa untuk menyusukan dan akan menjaga anda sejurus selepas pembedahan selesai.

Jika anda berisiko tinggi mengalami darah beku, pakar obstetrik mungkin mencadangkan supaya anda mengambil suntikan heparin low-molecular-weight (LMWH) selama 10 hari selepas bersalin. LMWH ialah sejenis penipis darah yang dipanggil anticoagulant.

Sumber: babycenter.com.my


SI KECIL SUKA SEPAH RUMAH TANDA MEREKA NORMAL & KREATIF

Seperti yang diungkapkan dalam jurnal Sains Psikologi oleh Kathleen Voh, persekitaran yang bersepah boleh menyebabkan seseorang menjadi lebih kreatif, tidak kiralah berapa pun umur mereka. Apabila dibandingkan, mereka mendapati seseorang yang ditempatkan sebuah dalam bilik yang bersepah boleh mengutarakan lebih banyak idea yang kreatif dan menarik berbanding mereka yang ditempatkan dalam sebuah bilik yang kemas dan tersusun rapi.

MEREKA SEDANG MEMBINA MAKLUMAT

Anak kecil yang membuat sepah ini biasanya akan mengaktifkan semua deria dan saraf motorik mereka. Memegang, merasa, menggenggam, membaling, dan sebagainya – ini semua adalah perbuatan yang akan menambahkan maklumat serta kefahaman mereka tentang dunia sekeliling mereka. Anda mungkin nampak anak-anak seperti sedang bersuka ria – tetapi sebenarnya mereka mendapat pelbagai manfaat daripada perilaku tersebut. Kebanyakan maklumat yang diperolehi ini akan disimpan dan diproses untuk kegunaan pada masa akan datang. Buktinya, anak-anak yang suka menyepahkan makanan didapati lebih cepat belajar nama makanan termasuklah objek yang berkaitan makanan dengan lebih cepat dan tepat.

MEREKA BERANI BERTINDAK

Mereka yang lebih suka bersepah adalah golongan yang suka mengambil risiko, berani bertindak, dan spontan dalam setiap tindakan. Anak-anak ini mempunyai kelebihan dalam membuat keputusan kerana mereka tahu apa yang mereka inginkan. Ini adalah salah satu skil yang penting untuk mereka dan akan membantunya apabila dewasa kelak.

MEREKA LEBIH KREATIF

Tahukah anda bahawa kebanyakan genius yang kita kenal seperti J.K Rowling, Roald Dahl, dan Albert Einstein adalah mereka yang terkenal dengan tabiat suka bersepah? Segelintir pakar berpendapat bahawa keadaan yang tersusun rapi dan konvensional menyukarkan seseorang untuk berfikir di luar kotak dan menggalakkan seseorang untuk sentiasa kekal dalam ‘zon selamat’. Berbanding dengan mereka yang memecahkan tradisi ini, seseorang dianggap lebih berkeyakinan dan berkebolehan untuk memberi idea baru.

MEREKA ‘CURIOUS’

Salah satu tanda anak bijak adalah mereka tahu apa yang mereka mahukan. Mereka mahu melihat apa yang akan terjadi apabila sesuatu barang disentuh, diusik, dilontar, dipijak, dimusnahkan, atau ditumpahkan. Anak-anak biasanya akan mempelajari dan mengingati sesuatu melalui sebab-akibat. Mereka tahu bahawa proses ini penting dan mereka nekad untuk mengetahui sesuatu.

MEREKA BELAJAR MENGINGAT LEBIH BANYAK PERKARA

Anak-anak biasanya suka mengulang sesuatu yang mereka lakukan kerana memorinya sedang bekerja keras untuk mengingat setiap proses dan langkah yang terlibat. Apabila sesuatu diulang berkali-kali, mereka akan cuba melakukannya dengan lebih baik. Ada masanya, mereka akan cuba mengubah permainan dan menjadikannya lebih menarik melalui idea yang timbul secara spontan. Proses seperti inilah yang dapat membantu mereka belajar lebih banyak perkara dari hari ke hari.

MAMA BOLEH PANTAU EKSPLORASI MEREKA

Jika difikirkan semula, memang ada logiknya mengapa mereka mengaitkan tabiat suka buat sepah ini dengan tanda anak bijak. Segala eksplorasi ini akan memberi kesan yang bermanfaat dalam jangka masa panjang sekiranya anda menggalakkan mereka bermain, merekacipta, dan mencetuskan pelbagai idea menarik yang tak pernah terlintas di fikiran. Tapi, praktikkan juga keseimbangan dengan mengajari anak-anak cara menjaga kebersihan dan mengemas mainan agar tidak menyebabkan kecederaan serius. Seperkara lagi, bersepah bukanlah bermaksud pengotor ya!

Mendisiplinkan anak memerlukan kesabaran tinggi kerana apabila emosi marah menguasai diri, suasana akan bertukar menjadi regementasi. Lalu, secara tidak sengaja mungkin berlaku penderaan fizikal dan paling malang, penderaan emosi yang tidak disedari dialami oleh anak. Antara tanggungjawab orang dewasa ialah menggunakan ilmu mengenai perkembangan anak dan kemahiran berfikir agar dapat melihat sesuatu dari perspektif kanak-kanak.

Kunci utama dalam menetapkan sesuatu peraturan atau batasan bagi sesuatu tingkah laku ialah pandangan realistik terhadap sesuatu tingkah laku dan kesesuaian tingkahlaku dengan usia serta tahap perkembangan seseorang kanak-kanak. Contoh, disebabkan ciri-ciri semula jadi si kecil memang tidak tahu duduk diam, elak meletakkan barang di tempat yang mudah mereka capai untuk diteroka dan dijadikan ‘bahan eksperimen’.

PEMBELAJARAN MELALUI PEMERHATIAN

Apabila si kecil merengek untuk turut membantu melakukan kerja rumah, usah mengharap mereka akan melakukannya dengan sempurna kerana sesuatu tugasan orang dewasa, bagi si kecil itu adalah bermain. Contohnya, orang dewasa menyapu lantai bertujuan membersih rumah; bagi kanak-kanak menyapu adalah satu permainan!

Batasan bagi sesuatu tingkah laku perlu dinyatakan oleh orang dewasa secara lisan dan juga perbuatan. Jika orang dewasa mengarahkan si kecil mengemas mainan sambil berdiri dan menuding jari, kanak-kanak akan meniru perbuatan itu dan jangan diharap dia akan mengemas kerana dapatan dari kajian ilmiah menunjukkan, 83 peratus dari pembelajaran berlaku melalui pemerhatian bukan kata-kata.

BERI ARAHAN MUDAH DIFAHAMI

Arahan yang disampaikan dalam bentuk mudah difahami dan bersifat konsisten akan mudah dipatuhi oleh si kecil. Sentiasa tetap katakan ya ataupun tidak pada sesuatu tingkah laku agar si kecil tidak keliru.

Penentuan batasan bagi sesuatu tingkah laku penting, lebih-lebih lagi jika ia boleh mendatangkan bahaya kepada si kecil. Menyatakan sebab dan akibat bagi sesuatu perbuatan akan dapat merangsang si kecil berfikir secara kreatif dan kritis.

Memarahi si kecil hanya akan membantutkan keinginan untuk belajar sesuatu yang baru dan mencantas perasaan ingin tahunya.

Sumber: bharian.com.my/ siraplimau.com


ADA BUKAAN SERVIKS TANDA ANDA DAH NAK BERSALIN

Terdapat beberapa tanda bersalin yang menunjukkan anda sudah bersedia untuk melahirkan cahaya mata dalam masa terdekat. Antara tanda-tanda utama yang anda patut tahu adalah seperti berikut.

KELUAR CAIRAN SEPERTI DARAH

Semasa mengandung, sejenis lendiran darah menjadi palam penutup bukaan servik bagi mengelakkan bakteria memasuki uterus. Apabila servik mula menipis dan terbuka, palam ini akan terkeluar. Anda akan dapati lendiran yang likat berwarna coklat atau merah jambu dan kadangkala berbaur merah darah.

PECAH AIR KETUBAN

Bayi dalam kandungan membesar dalam satu beg cairan yang dipanggil ‘pundi amnion’. Apabila tiba saat melahirkan, pundi tersebut akan pecah dan cecair amnion akan keluar. Lebih lama masa diambil untuk bayi keluar selepas itu, lebih tinggi risiko jangkitan. Jika kelahiran tidak juga berlaku selepas ia keluar, anda mungkin dipaksa untuk melahirkan.

DESAKAN MEMBUANG AIR KECIL

Jika anda rasa terdesak untuk membuang air kecil, itu adalah lagi satu tanda bersalin sudah hampir kerana kepala bayi telah mula turun dan menekan pundi kencing.

KONTRAKSI YANG KERAP

Dalam bulan-bulan terakhir, sekali-sekala akan berlaku kontraksi, dimana uterus mengecut dan mengendur sebagai satu cara badan bersedia untuk melahirkan. Ini menyebabkan bayi tertolak ke bawah dan servik terbuka. Kontraksi yang berlaku sekali-sekala ini biasanya tidak menyakitkan dan dikenali sebagai Braxton Hicks. Jika berlaku lebih kerap, berkemungkinan ia adalah salah satu tanda bersalin. Ianya adalah kontraksi untuk bersalin. Perhatikan perkara berikut:
Kekerapan kontraksi
Adakah kontraksi anda berterusan? Ukur masa kontraksi pertama dan kedua.Pastikan ia mempunyai pola dan teratur, seperti berlaku setiap 5 minit. Kontraksi palsu berlaku tanpa pola tertentu dan sekali-sekala sahaja.
Berapa lama kontraksi berlaku
Ukur tempoh kontraksi. Jika ia berlaku selama 30 saat pada satu-satu masa dan meningkat hingga 90 saat, anda mungkin telah bersedia untuk bersalin.
Bolehkah anda hentikan kontraksi?
Kontraksi sebenar akan berterusan atau bertambah kuat apabila anda bergerak.Jika kontraksi berhenti apabila menukar posisi, berjalan atau melakukan aktiviti lain, besar kemungkinan ia palsu.

3 PERINGKAT KELAHIRAN
Apabila telah sampai waktu melahirkan, ibu-ibu akan melalui 3 peringkat kelahiran. Bagi membantu menghadapi saat-saat ini, anda boleh:

Bangun dan berjalan-jalan
Minum air atau minuman isotonik untuk mengekalkan tenaga
Makan snek ringan
Minta teman melahirkan menggosok belakang anda bagi mengurangkan kesakitan

1.SERVIK MULA TERBUKA
Kontraksi sememangnya adalah salah satu tanda bersalin awal yang paling utama. Ia membantu melembutkan dan menipiskan servik serta membukanya. Banyakkan berehat dengan tidur atau berendam dalam air panas. Berdiri dan aktif secara perlahan juga membantu bayi untuk turun ke bawah dan servik untuk terbuka. Apabila bukaan melebihi 3cm, kelahiran akan bermula. Bagi kelahiran pertama, masa yang diambil daripada permulaan kelahiran kepada bukaan penuh adalah 6 hingga 12 jam. Anda akan diminta untuk meneran sehingga servik terbuka sepenuhnya dan kepala bayi dapat dilihat. Cuba untuk meghembus nafas perlahan-lahan dan dengan lembut. Jika keinginan untuk meneran terlalu kuat, lakukan dengan hembusan pendek. Jika proses kelahiran dirasakan lama, ia mungkin dipercepatkan dengan memecahkan air ketuban atau memasukkan air yang mengandungi syntocinon dalam darah bagi menggalakkan kontraksi.

Bukaan servik penuh masa bersalin ialah 10 cm. Bukaan serviks masa bersalin ini berlaku pada peringkat 1. Bersalin ada 3 peringkat. Mereka yang bersalin tanpa induce, akan lalui peringkat pertama ini biasa sebelum ke hospital. Ada yang tidak sedar sedang melalui beberapa jam awal. Namun selepas beberapa ketika akan mula rasa tidak selesa, atau mula dapat tanda kontraksi atau keluar darah atau pecah air ketuban. Ibu-ibu mungkin tidak pasti tanda ini. Mungkin false alarm. Jika tidak pasti segera ke hospital. Doktor akan periksa bukaan serviks dan lakukan CTG.

Jika bukaan serviks pada 3 ke 4 cm dan CTG menunjukan tanda kontraksi, lebih baik ke hospital bersalin. Ketika ini kontraksi lebih kurang setiap ½ jam. Jarak kontraksi akan semakin singkat, setiap 20 min, kemudian setiap 10 minit dan setiap 1 minit iaitu waktu untuk teran bayi. Tempoh bersalin berbeza mengikut orang. Keseluruhan masa bersalin samada dalam 2 ke 3 jam sehingga 18 ke 24 jam untuk bukaan penuh serviks. Jika lebih dari tempoh, doktor akan buat keputusan samada boleh bersalin normal atau perlu bersalin secara bedah.

Secara purata bukaan serviks masa bersalin 1 cm mengambil masa 1 jam. Jadi akan ambil masa 10 jam untuk bukaan serviks sepenuhnya. Namun jika telah kerap bersalin tempoh akan lebih cepat. Atau ubatan diambil untuk mempercepatkan bukaan serviks akan memendekan masa juga.

Untuk mereka yang bersalin anak sulung sukar untuk tentukan jangka masa bersalin ini cepat 2 ke 3 jam atau lama. Namun jika sudah pernah bersalin, boleh jangka masa.

2.BAYI TURUN DAN DILAHIRKAN

Peringkat ini bermula dengan servik yang terbuka penuh sehingga bayi dilahirkan. Anda boleh memilih posisi yang dirasakan selesa bagi membantu kelahiran seperti berbaring, berdiri, duduk, melutut atau mencangkung. Jika merasa penat, berbaringlah di sisi. Jika mengalami sakit belakang, melututlah dengan kaki dan tangan. Apabila servik telah terbuka sepenuhnya, anda akan merasa perlu untuk meneran.
Apabila kepala bayi telah kelihatan dan mula keluar, anda akan diminta untuk berhenti meneran dan menarik nafas beberapa kali bagi membolehkan kepala bayi keluar dengan perlahan. Ini memberi masa untuk kulit dan otot perineum meregang tanpa koyakan. Kadangkala bagi mengelakkan koyakan dan mempercepat proses kelahiran, bahagian tersebut akan dibius dan guntingan episiotomi dilakukan.

3.PLASENTA MERENGGANG DAN KELUAR MELALUI FARAJ
Selepas kelahiran bayi, kontraksi seterusnya akan membantu untuk mengeluarkan plasenta. Anda juga akan ditawarkan suntikan syntocinon untuk menggalakkan kontraksi dan membantu mengeluarkan plasenta.  Diharapkan dengan perkongsian tanda bersalin ini, ibu dapat bersiap-sedia bagi menempuhi proses tersebut. Selamat berjaya dan semoga segalanya lancar sahaja ya!

Sumber:  Lactamilmama.com / mamadamia.com


5 TANDA ANDA MUNGKIN MENGHIDAP KENCING MANIS. CUBA SEMAK!

Orang sering berfikir bahawa kencing manis (Diabetes Mellitus) akan hanya menyerang orang gemuk dan tidak aktif, atau tidak sihat. Tetapi sesiapa sahaja boleh mendapat kencing manis, walaupun atlet bertaraf dunia, doktor, kanak-kanak dan bayi.  Penyakit Kencing Manis (Diabetes Mellitus) adalah satu keadaan di mana paras glukos (gula) adalah tinggi di dalam darah disebabkan oleh kekurangan atau kurang keberkesanan insulin.Keadaan ini disebabkan oleh kurang hormon insulin yang dihasilkan oleh organ pankreas. Insulin mengawal keseimbangan glukos dalam badan dengan membantu pergerakan glukos dari darah ke dalam sel. Sekiranya anda mengalami diabetes mellitus, glukos tidak boleh masuk ke dalam sel, ia kekal di dalam darah dan menyebabkan paras glukos yang tinggi.

TANDA KENCING MANIS

Kerap Dahaga Dan Kerap Kencing Pada Waktu Malam

Tanda kencing manis yang paling biasa ialah selalu rasa haus. Apabila waktu malam pula, selalu ke tanda untuk kencing. Lebihan glukosa dalam saluran darah membuatkan buah pinggang bekerja lebih keras untuk memprosesnya. Ini menyebabkan seseorang menjadi kerap membuang air kecil pada waktu malam. Apabila air banyak hilang anda akan menjadi lebih dahaga. Itulah antara petanda badan anda sedang cuba menggantikan air yang telah hilang.

Berat Badan Menyusut Dengan Drastik

Pelik atau tidak? Makan macam biasa, tetapi berat badan menurun? Inilah antara tanda kencing manis. Bagi sesetengah orang, kehilangan berat badan secara drastik dalam masa yang singkat mungkin menggembirakan mereka. Tetapi awas kerana ia mungkin salah satu tanda anda menghidap kencing manis kerana disebabkan oleh kegagalan badan untuk memproses glukosa sebagai tenaga yang menyebabkan ia mula memecahkan otot dan lemak untuk menghasilkan tenaga.

Jarak Penglihatan Menurun

Jangan ingat tidak nampak itu disebabkan rabun. Antara tanda kencing manis yang orang selalu abaikan ialah tidak dapat melihat dengan jelas. Kandungan gula dalam darah yang tinggi boleh menyebabkan perubahan pada bentuk kanta dan mata yang seterusnya mengakibatkan seseorang mengalami kabur penglihatan. Seseorang itu mungkin juga akan buta sekiranya ianya dibiarkan untuk tempoh yang panjang.

Sering Kebas Pada Tangan Dan Kaki

Antara tanda kencing manis yang lain ialah selalu rasa kebas. Ia disebabkan oleh kerosakan pada sistem saraf atau pembuluh darah yang menyebabkan seseorang mengalami kesemutan, kebas atau bengkak pada tangan dan kaki. Ini kerana darah tidak lagi sampai pada hujung saraf anggota badan.

Luka Yang Lambat Sembuh.

Ini tanda kencing manis yang paling menakutkan. Selalu orang kata, sampai boleh kena “Potong kaki!”. Sistem saluran darah yang rosak kerana gula berlebihan juga turut memberikan kesan kepada penyembuhan luka kerana darah tidak dapat disampaikan kepada anggota-anggota badan. Pesakit juga mungkin tidak akan merasai sakit akan luka yang di alami. Paling menakutkan apabila luka-luka ini menjadi semakin teruk dan membusuk dimana hanya dengan memotong anggota badan tersebut merupakan jalan untuk menyembuhkannya.

Terdapat dua jenis  Kencing Manis (Diabetes Mellitus)

DIABETES MELLITUS JENIS 1 – selalu terjadi dikalangan kanak-kanak dan remaja, ia meliputi > 90 % kes kencing manis. Kejadian diabetes mellitus berbeza antara negara dan komuniti.
DIABETES MELLITUS JENIS 2 – Orang dewasa selalunya mendapat diabetes mellitus jenis 2 tetapi dengan masalah kegemukan di seluruh dunia, kanak-kanak juga boleh mendapat diabetes mellitus jenis ini.

Apakah yang menyebabkan Kencing Manis (Diabetes Mellitus)?

Sebab diabetes mellitus terjadi dikalangan kanak-kanak tidak diketahui.
Kemungkinan ia melibatkan gabungan antara keturunan dan faktor persekitaran.
Diabetes mellitus jenis 1: Kanak-kanak dan remaja selalunya mendapat jenis 1. Ia adalah satu keadaan “antoimmune” di mana sistem imun badan pesakit menyerang tisu-tisu dan organ badannya sendiri.
Diabetes mellitus jenis 2: Dilaporkan kerap terjadi dikalangan kanak-kanak di negara-negara yang mengalami peningkatan kadar kegemukan/obesiti.
Sebab-sebab lain termasuk kecacatan genetik fungsi pankreas di mana diabetes mellitus berlaku ketika seseorang itu masih muda (maturity onset of diabetes in the young: MODY).

Bolehkah diabetes mellitus dicegah?

Tiada cara yang jelas untuk mengelakkan diri daripada mendapat diabetes mellitus jenis 1.
Untuk diabetes mellitus jenis 2, adalah disarankan anda mengamalkan gaya hidup sihat.

KANAK-KANAK JUGA BERISIKO UNTUK MENGHIDAP KENCING MANIS

Gejala yang ditunjukkan oleh pesakit diabetes mellitus jenis 1 bermula 1 minggu atau lebih sebelum kanak-kanak tersebut betul-betul sakit. Anak anda mungkin mengadu:

Kerap kali kencing dan air kencing banyak (siang dan malam).
Rasa haus yang amat sangat.
Berat badan menurun.
Rasa letih lesu dan kurang tenaga.
Perhatian: (Kencing malam) pada kanak-kanak yang telah terlatih mengawal pundi kencingnya dikenali sebagai “secondary enuresis”. Sekiranya anak anda mengalami masalah ini, diabetes mellitus haruslah disyaki.

Gejala tambahan yang sering berlaku pada kanak-kanak:

Sakit perut dengan atau tiada muntah.
Sakit kepala.
Masalah tingkah laku.
Mudah mendapat jangkitan terutama di kulit.
Sekiranya gejala ini tidak dikenal pasti awal, kemungkinan besar anak anda akan mengalami “diabetic ketoacidosis” (DKA).

Tips Untuk Kanak-Kanak

Bagi kanak-kanak yang mengidap kencing manis, terutama pada yang bergantung kepada insulin, makanan yang mereka makan boleh mempunyai implikasi kesihatan yang serius di kemudian hari. Dapatkan nasihat doktor dan pakar pemakanan yang boleh membantu dalam perancangan makan sihat.

Snek: Kebanyakan kanak-kanak memerlukan makanan ringan di antara waktu makan untuk membantu mengekalkan tahap tenaga mereka. Pilih makanan yang boleh dinikmati sehingga 3 kali sehari yang mengandungi kurang daripada 20 kalori & 5g karbohidrat, seperti satu cawan bertih jagung kosong, agar-agar bebas gula, 1 keping keju atau 1 cawan jambu/anggur hijau/epal hijau/pear.

Kanak-kanak gemar menikmati makanan yang sama berulang-ulang kali, dan anda perlu juga mengetahui kandungan lemak dan bukan sahaja kandungan karbohidrat. Guna spageti gandum, dan keju rendah lemak & buat bebola rendah lemak dari ayam belanda atau ayam dan bukannya daging lembu. Secara umumnya cuba untuk menggabungkan lebih bijirin penuh dan kurang lemak ke dalam makanan kanak-kanak kegemaran.

Protein tanpa lemak adalah penting termasuk daging lembu tanpa lemak, ayam tanpa kulit, keju rendah lemak. Pilih juga pelbagai jenis buah citrus oren, sayur-sayuran hijau dan roti gandum, beras perang atau beras Basmati.

Apabila makan di luar, pastikan makanan yang dipilih serupa dengan makanan yang dihidang di rumah. Belajar untuk membuat pilihan yang tepat dari menu seperti barangan bersup dan bukan digoreng, lebihkan sayur-sayuran dan kurangkan karbohidrat, air kosong lebih baik daripada minuman bergas.

Sumber: myhealth.gov.my / Berita Harian / Internet


ILMU UNTUK MAMA & PAPA DIDIK SI KECIL AGAR TAK MUDAH BUAT PERANGAI

Menangani dengan tingkah laku anak pelbagai kerenah sememangnya suatu yang mencabar dan sering menguji kesabaran ibu bapa, apatah lagi jika ini adalah pengalaman pertama membesarkan anak di usia tertentu. Justeru, dalam usaha memahami kerenah anak, adalah menjadi kewajipan bagi pasangan ibu bapa untuk cuba memahami terlebih dulu ciri-ciri semula jadi bagi setiap peringkat perkembangan anak agar ibu bapa boleh memahami dan boleh membezakan sama ada sesuatu tingkah laku yang ditonjolkan anak adalah ciri-ciri normal perkembangannya pada sesuatu peringkat umur atau adakah ia satu `masalah’ yang membimbangkan.
Hasil kajian ilmiah banyak membuktikan bahawa kurang memahami ciri-ciri semula jadi tingkah laku anak boleh membawa kepada permasalahan, menyebabkan tekanan kepada anak. Sebaliknya, ibu bapa yang memahami peringkat perkembangan anaknya akan banyak bersabar memahami kerenah anak, malah lebih banyak membantu melakukan perkara positif untuk menyokong perkembangannya.
Secara rasionalnya ibu atau bapa yang memahami tahap perkembangan seseorang anak dan keperluan setiap aspek perkembangan sudah pasti akan membantu dan memberi sokongan semasa membesarkan mereka bersesuaian dengan keupayaan dan keperluan individu jika mahukan anaknya lahir sebagai individu yang cemerlang. Potensi anak akan digarap tanpa ada unsur tekanan, paksaan dan mengikut emosi.

Telatah atau kerenah anak masih tatih yang mencecah usia dua tahun memang sering memeningkan kepala ibu bapa untuk menanganinya. Emosinya yang sering turun naik menyebabkan ia sukar dikawal dan difahami. Daripada aspek kognitif, perasaan ingin tahunya yang begitu tinggi dan ingin mempelajari apa saja yang ada di persekitaran menjadikannya nampak nakal, tidak tahu duduk diam dan sering dilihat suka mencuba, memegang, menyentuh, menghidu, memulas, menuang, mengasingkan benda, menguji, membongkar dan sebagainya. Jadi, tidak hairanlah anakanak dalam usia ini selalu disebut sebagai terrible twos.

Melihat perkembangan bahasa dan kebolehannya yang agak terbatas untuk berkomunikasi, puan pastinya akan berhadapan tingkah laku mengamuk atau temper tantrum, menunjukkan perangai yang tidak masuk akal dan menguji kesabaran. Memandangkan emosi yang dialami anak sama ada marah, sedih, geram, takut dan sebagainya adalah suatu yang abstrak, si kecil ini tidak dapat meluahkan perasaannya melalui katakata dan biasanya emosi itu diluahkan melalui perbuatan. Ia memang disengajakan dengan harapan orang yang melihatnya akan memahami apa yang cuba diluahkannya melalui bahasa badan biarpun perbuatannya ini kadang-kadang ditafsirkan sebagai agresif, buas, degil dan sebagainya.

Dalam situasi tertentu, anda akan melihatnya seperti melawan ibu bapanya, namun perlu difahami bahawa reject syndrome yang dialaminya adalah dari dalaman diri serta keadaan emosinya yang turun naik dan bukan `menentang’ ibu bapa. Adalah suatu yang normal juga bagi kanak-kanak seusianya mengalami rasa takut yang sukar untuk dikenal pasti puncanya. Pada peringkat usia ini, anak kecil ini memang mudah berasa takut apabila mendengar bunyi yang kuat atau bising, suara binatang, bilik gelap, ‘kehilangan’ ibu bapa (separation anxiety), perubahan kepada persekitaran dan takut kepada apa saja yang ‘pada tanggapannya’ (bukan tanggapan orang dewasa) adalah bahaya atau menakutkan.

Dari satu aspek, ibu bapa yang penyayang sememangnya cuba seberapa daya untuk bersikap adil dan tidak membezakan anak, namun kadangkadang kita mungkin terlepas pandang kalau ketidakadilan berlaku secara tidak sengaja dan tidak kita sedari apatah lagi kalau ia membabitkan bebanan perasaan yang boleh membawa kepada rasa cemburu dalam kalangan adik beradik. Dalam satu hadis riwayat Ibnu A’didari, Anas bin Malik r.a. berkata: “Seorang lelaki duduk di sebelah Rasulullah s.a.w, lalu datang kepadanya seorang kanak-kanak lelaki (anaknya) lalu dicium dan didudukkan di tepinya. Tidak lama selepas itu, datang pula anaknya yang perempuan lalu didudukkan di tepinya tanpa menciumnya. Maka Rasulullah s.a.w. bersabda menegur perbuatan tersebut dengan berkata: “kamu telah tidak berlaku adil pada kedua-dua anak kamu! Sesungguhnya Allah menyukai kamu berlaku adil terhadap anak walaupun dalam hal yang melibatkan ciuman”.

TIP TANGANI KERENAH ANAK USIA TATIH

Jika anak menunjukkan sikap menolak atau membantah (seperti menolak jika mahu dipeluk dan sebagainya), usah ambil hirau atau begitu terkesan dengan perbuatannya tetapi sambut dan peluklah ia dengan kasih sayang bila dia mendapatkan anda semula.
Tunjukkan kasih sayang yang konsisten dan anda perlu sentiasa bersikap tenang ketika menangani kerenahnya.
Berikan dia kasih sayang `tanpa syarat’ walaupun dalam situasi anda merasakan yang dia tidak memerlukannya ketika itu.
Terimalah seadanya sikap anak yang kelihatan seperti `tolaktarik’, terkadang seperti berdegil mahu buat sendiri semua perkara, tetapi kadangkadang mahu ibu banya yang buatkan semua untuknya.
Berikan sedikit masa one to one untuknya setiap hari walaupun dia sudah mempunyai adik.
Buat tak tahu jika anak cuba `mencari kasih’ dengan buat perangai untuk mendapat perhatian, sebaliknya beri perhatian bila dia menunjukkan ‘perangai baik’.

LETAK SITUASI ANAK ANDA DALAM DIRI ANDA!
Perkara utama yang menjadi asas dalam menangani tekanan berhadapan dengan kerenah anak ialah memahami perkembangan normal dan ciri-ciri semula jadinya serta cuba meletakkan diri sebagai si kecil dan melihat sesuatu perkara dari perspektifnya.

Anak berusia setahun lebih hingga tiga tahun, memerlukan sokongan supaya dapat menyeimbangkan antara rasa rapat dengan ibu ayahnya (perlu bantuan) dan ingin bebas melakukan semua perkara sendirian.

Pada peringkat awal usia dua tahun, apabila anak berasa selamat dan tenteram dengan sokongan diberikan pengasuh atau ibu bapanya, ia akan mempergunakan rasa selamat itu sebagai asas untuk meneroka persekitaran. Sokongan berterusan dan peluang yang diberi untuk meneroka persekitaran dengan bebas dapat membantu anak mempelajari bagaimana mengurus emosinya.

Ibu bapa wajar memahami, ada beberapa perkara utama yang boleh mencetuskan kemarahan dan tekanan jika tidak kena cara mengendalikannya.

Pertama, pada usia dua tahun, pemahaman mengenai keselamatan dan bahaya adalah berbeza dengan apa yang difahami ibu bapa.

Anak akan berasa tidak selamat apabila berhadapan dengan gelap dan bunyi suara yang sangat kuat atau orang yang tidak pernah dikenalinya tetapi pandangan ibu bapa mengenai sesuatu yang tidak selamat ialah apabila anak meneroka persekitaran. Lalu, si ibu akan berkata, ‘jangan pegang’, ‘jangan ambil’ atau ‘jangan sentuh!’ Ini menjadikan, si kecil berasa kecewa dengan larangan itu.

FAHAMI PSIKOLOGI ANAK

Kedua, anak belum begitu memahami konsep, `tunggu sekejap’ atau `nanti dulu’. Apa saja dikehendakinya, dia akan mencapainya untuk diterokai sama ada permainan, makanan, telefon bimbit dan sebagainya. Cetusan rasa ingin tahu begitu tinggi, menjadikannya seolah-olah sentiasa menentang apa saja yang dikatakan kepadanya.

Selain itu, ibu bapa juga berdepan dengan cabaran temper tantrum , terutama apabila anak mendengar perkataan `jangan’ yang begitu berlawanan dengan keinginan dalaman dirinya.

Ibu bapa wajar memahami anak, dari segi psikologi dan kehendak dalaman dirinya. Apabila anak mendapat maklum balas, `jangan’, tiada cara lain untuknya meluahkan rasa kecewa melainkan ‘temper tantrum’ kerana itulah bahasa yang dia ada untuk meluahkan perasaannya.

Ibu bapa perlu mengingatkan diri, dari mana atau apa punca sesuatu tingkah laku mencabar yang ditonjolkan oleh anak dan cuba seberapa daya untuk ‘menghargai pandangannya’. Cara ini dapat memberikan sedikit rasa kelegaan dan menyejukkan hati kerana kita memahami bahawa si anak pasti akan melaluinya kerana ia sebahagian daripada ciri-ciri normal perkembangannya untuk dia terus belajar serta membesar.

Tarik nafas panjang dan cuba seberapa daya untuk tenangkan diri apabila berasa kecewa dengan tingkah laku mencabar yang ditonjolkan si kecil.

Peluang si kecil membesar, meneroka, membuat eksperimen dan bermain dengan apa yang ditemuinya pada satu-satu ketika, belum tentu akan ditemuinya lagi pada masa akan datang. Pengalaman pembelajaran bermakna pada satu-satu ketika kecil biasanya tidak akan berulang dua kali.

Sumber: bharian.com.my


ANAK ASYIK NAK BERDUKUNG 24JAM

“Aduh, letihnya tangan. Anak suka sangat berdukung. Nak buat kerja pun susah. Berenggang kejap pun dah menangis macam apa,” keluhan si ibu.  Masalah yang seringkali berlaku pada mana-mana ibu bapa. Namun, mengapa anak-anak kecil suka berdukung? Dan bagaimana caranya untuk mengatasinya? Bagaimana mahu mengatasi masalah anak yang suka berdukung setiap masa dan akan menangis jika diletakkan di bawah. Adakah nak biarkan saja dia menangis atau ikut kehendak dia?
Pertama, kita perlu faham kenapa bayi suka didukung. Begini, bayi secara fitrahnya memang suka didukung kerana secara tidak langsung dia akan dipeluk dan terasa dibuai, didodoi seperti duduk dalam rahim ibunya lagi. Perkara ini boleh dikaitkan dengan Pyramid of Learning (Williams and Shellenberger), ada 3 core sensory yang menjadi asas dalam piramid ini iaitu:

Tactile (deria sentuhan)
Vestibular (deria keseimbangan/balance)
Propioception (deria sendi/joint senses)

Sejak dari lahir, bayi memerlukan semua deria ini dalam proses perkembangan otak. Sebab itu, bayi yang normal memang suka dibelai (deria sentuhan), suka dipeluk (deria sendiri) dan suka didukung (deria keseimbangan).  Tiga deria penting ini memang sangat diperlukan untuk perkembangan otak bayi. Setiap bayi berbeza keperluannya. Jadi, jangan bandingkan anak kita dengan anak orang lain. Tugas kita ialah memenuhi semua keperluan deria ini, bukan hanya dengan berdukung sahaja.  Ada banyak lagi cara yang lain untuk memenuhi keperluan sensori bayi. Tak perlu beli apa-apa pun, cuma guna apa yang ada sahaja. Contohnya:
TACTILE (DERIA SENTUHAN)

Pakaikan losyen pada bayi sambil membelai-belai seluruh badannya.
Sambil minum susu, boleh usap-usap kepala bayi.
Baringkan bayi di atas baju yang belum dilipat, lagi banyak jenis material kain, lagi bagus.
Beri bayi genggam jari jemari kita.
Usap tangan dan jari jemari bayi.
Beri bayi bermain dengan pelbagai jenis tekstur dan bentuk.

VESTIBULAR (DERIA KESEIMBANGAN)

Letak dalam buaian ataupun bouncer semasa dia sedar.

PROPRIOCEPTION (DERIA SENDI/JOINT SENSE)

Urut selepas mandi. Ini sangat penting dan tolong jangan skip untuk bayi baru lahir.
Pakaikan bedung untuk bayi baru lahir.
Selalu buat ‘tummy time’ seawal baru lahir.
Peluk bayi.

SEPERATION ANXIETY

Cara di atas ini boleh dilakukan untuk bayi baru lahir bagi memenuhi keperluan sensori mereka. Kedua, kenapa bayi suka berdukung adalah disebabkan Seperation Anxiety (resah bila berpisah). Ini normal dalam proses perkembangan emosi bayi. Bila kita hilang dari pandangan, bayi akan rasa kita akan hilang selama-lamanya. Sebab itulah bila kita letak dia ke bawah, dia menjadi risau kita ‘hilang’.
Biasanya perkara ini bermula apabila bayi sudah kenal dengan orang di sekeliling. Lagi teruk bila pergi ke rumah orang, bayi tak nak lepas. Nak melekat sahaja. Biasanya bermula seawal usia 6-7 bulan dan waktu genting sekitar 10-18 bulan dan mungkin akan berterusan sehingga umur dua tahun.
Jangan risau, ini semua akan hilang mengikut masa. Perlu diingatkan bahawa setiap bayi adalah berbeza. Nikmatilah masa anak mahu berkepit dengan kita dan tanamkan dalam fikiran bahawa kita adalah nombor satu dalam carta hati. Tetapi berdukung/melekat 23 jam ini mungkin akan menimbulkan masalah lain sekiranya bayi kurang ‘tummy time’, meniarap atau merangkak. Jadi ibu bapa perlu buat sesuatu agar bayi belajar yang kita tidak ‘hilang’. Caranya

Ajar konsep ‘bye-bye’. Bila kita ke mana-mana, cakap ‘bye, ibu pergi toilet/dapur ni”. Kalau baru-baru dia memang akan menangis. Jadi kita pergi sekejap saja, main cak-cak dengan dia. Bila dah selalu buat, dia dah faham konsep “bye”, barulah boleh pergi lama sikit.

Kena selalu bercakap dengan bayi walaupun dia tak faham. Beritahu yang anda mahu pergi ke tandas, nak pergi makan, nak ke mana-mana sekalipun perlu report pada big boss. Lama-kelamaan dia akan faham, makan di dapur, tandas di mana dan sebagainya.

Kalau pergi ke mana-mana, bawa mainan yang dia biasa main untuk dia rasa selamat seperti di rumah. Cara ini boleh dikurangkan jika anak sudah boleh biasakan diri dengan tempat baru.

Kalau punca berdukung sebab bosan, beri dia pegang apa-apa jenis barang baru yang selamat. Contohnya bila ke dapur, beri main senduk, tupperware, bekas-bekas yang selamat untuk mengalihkan perasaannya yang mahu berdukung itu.

Untuk yang sudah pandai merangkak atau berjalan, selalu bermain kejar-kejar dengannya. bila dia datang dekat nak minta didukung, kita lari sambil gelak-gelak.

Cara terakhir, kalau bayi minta dukung tetapi kita cakap kita ada kerja yang perlu dibuat, biarkan dia menangis dan jangan pandang langsung. Muka senyum dan relaks sahaja. Selepas selesai kerja, cakap “Okay dah siap” sambil pandang anak. Masa ini barulah boleh pergi pada anak. Lama-kelamaan anak akan percaya yang kita tak abaikan dia, cuma ada kerja sekejap.

Yang penting, dalam semua di atas adalah emosi kita semasa mengatasi masalah anak nak berdukung. Kena relaks, muka pun tak boleh berkerut dan senyum saja semasa letak di bawah. Jangan ada sikit pun rasa bersalah sebab bayi boleh mengesan emosi dan reaksi kita berkerut yang kelam kabut itu.
 Semoga bermanfaat. Terima kasih.

 Sumber: Maryam Jamadi | Occupational Therapst


BAHAYA CHICKEN POX SEMASA HAMIL

Chicken pox atau lebih di kenali sebagai cacar air sangat ditakuti oleh remaja perempuan ataupun gadis-gadis yang akan ke jinjang pelamin. Selain keadaan yang sungguh tidak selesa seperti gatal di seluruh badan, penyakit ini juga menyebabkan rasa sakit di bahagian dalam rongga mulut serta tekak. Malah, apabila seseorang dijangkiti penyakit ini, ia juga boleh meninggalkan kesan parut. Bagi yang tidak bernasib baik ia boleh meninggalkan parut yang sangat ketara di bahagian muka. Walaupun parut tersebut akan hilang, ia mungkin mengambil masa yang agak lama. Walaupun cacar air sering menyerang kanak-kanak, ibu hamil juga tidak lari dari diserang penyakit ini, jika mereka tidak pernah mengalaminya sebelum ini. Apabila seseorang dijangkiti penyakit ini, pelbagai soalan akan timbul. Antaranya, mereka tertanya-tanya, apakah yang akan terjadi pada kandungan atau kesannya pada kandungan.

APAKAH CACAR AIR?

Ia adalah sejenis penyakit yang dibawa oleh virus DNA dan boleh merebak dengan cepat melalui titisan pernafasan.
Sentuhan pada kulit sama ada secara langsung atau tidak langsung, boleh mengakibatkan gelembung air atau vesicles.
Masa inkubasi biasanya adalah antara 10-12 hari.
Selepas itu timbullah gejala seperti demam, ruam berupa cacar yang berair dan gatal pada seluruh badan.
Kebanyakan ibu yang mempunyai anak kecil yang dijangkiti cacar air, biasanya bukan lagi jangkitan primer.
Ini kerana mungkin ibu tersebut pernah dijangkiti cacar air satu masa dulu.
Biasanya ibu terbabit mungkin akan mendapat serangan herpes zoster (shingles) atau kayap.
Namun, jika ia menjangkiti ibu yang sedang hamil biasanya tidak menimbulkan apa-apa kesan pada janin.

APAKAH KESAN PENYAKIT INI JIKA DIJANGKITI OLEH IBU YANG HAMIL?

Dianggarkan 10 peratus dari ibu hamil yang dijangkiti cacar air akan mendapat pneumonia (radang paru-paru).
Radang ini akan menjadi lebih ketara jika dijangkiti pada peringkat lewat mengandung.
Di Britain umpamanya, sejak tahun 1985 sehingga 1996 terdapat lebih kurang lapan kes atau kurang satu peratus kematian ibu disebabkan oleh jangkitan penyakit ini.
Walaupun peratusannya rendah, risiko kematian ibu hamil masih ada.

BAGAIMANA PULA KESAN PENYAKIT INI PADA JANIN?
Jika ibu hamil dijangkiti cacar air ketika usia kandungan kurang 20 minggu, dianggarkan antara satu hingga dua peratus janin boleh mengalami Fetal Varicella Syndrome. Sindrom ini boleh dicirikan dengan satu atau lebih daripada kriteria berikut:

Parut kulit
Kecacatan mata (microphtalmia, chorioretinitis, cataract)
Anggota tubuh yang tidak membesar dengan sempurna (limbs hypoplasia)
Kecacatan neurological
Usus dan pundi kencing yang tidak berfungsi.

Jika ibu hamil dijangkiti ketika usia kandungan antara 20 hingga 36 minggu, biasanya ia tidak akan menimbulkan apa-apa kesan terhadap janin. Walau bagaimanapun jika ibu terbabit dijangkiti penyakit ini ketika usia kandungannya menjangkau 36 minggu atau lebih atau sejurus semasa dan selepas bersalin, bayi tersebut boleh mendapat penyakit congenital varicella. Dengan erti kata lain ia adalah sejenis jangkitan secara konginetal. Hampir 50 peratus bayi yang baru dilahirkan boleh mendapat jangkitan ini. Selalunya, jangkitan tersebut adalah serius. Jika ini berlaku, biasanya bayi yang baru dilahirkan akan menerima suntikan antivirus.

RAWATAN

Kebanyakan ibu yang prihatin, telah pun memastikan anak-anak mereka mengambil imunisasi tersebut. Masih belum terlambat buat para remaja, gadis, wanita yang sudah berkahwin mahupun ibu-ibu yang belum pernah dijangkiti penyakit ini untuk mendapatkan imunisasi tersebut.

Jika dibandingkan dengan keadaan yang tidak selesa yang harus dilalui dan risiko yang harus ditanggung jika dijangkiti virus tersebut, sudah tentu anda akan memilih pencegahan. Ini kerana, ia adalah lebih baik dan menjimatkan.

Walaupun begitu, ibu-ibu yang sedang hamil tidak boleh mendapatkan suntikan tersebut. Tetapi dinasihatkan untuk menjauhi sesiapa saja yang menghidap cacar air semasa hamil.

Suntikan tersebut boleh ditangguhkan selepas bersalin.

Bagi ibu-ibu hamil yang dijangkiti penyakit ini, ataupun mempunyai hubungan secara langsung atau tidak langsung dengan pesakit segeralah berjumpa doktor untuk mendapat nasihat dan rawatan jika perlu.

Sumber: Utusan & Dr. Suraya Arshad A.M.Z


Rawatan & Kaedah Pembelajaran Untuk Anak-anak Autisme

Terdapat pelbagai kaedah yang sering digunakan untuk mengajar anak-anak autisme. Antara terapi yang digunakan termasuklah :
Terapi SosialTerapi PertuturanTerapi BermainTerapi Fizikal
Dalam konteks pemulihan cara kerja, kanak-kanak Autisme kebiasaannya mempunyai masalah berkaitan tingkah laku dan sosial. Terapi melalui ‘Behaviour Modification’ , terapi kumpulan dan terapi bermain kerap digunakan. Pemulihan Cara Kerja juga menumpukan terhadap aspek:
INTEGRASI SENSORI MOTOR

Dari sumber National Institute of Child Health and Development (2005), kanak-kanak Autism kebiasaannya melalui proses informasi sensori yang berbeza dari kanak-kanak lain. Pemulihan Cara Kerja berperanan juga untuk memahami bagaimana kanak-kanak Autism bertindak balas terhadap ransangan deria seterusnya akan cuba meminimakan kesan negatif ke atas ransangan deria tersebut.Sebagai contoh, kanak-kanak yang mempunyai sensitiviti terhadap deria sentuhan seperti kapas akan sentiasa mengelak untuk memakai baju atau lain-lain pakaian daripada kapas. Jadi, pemulihan cara kerja akan bertindak untuk meminimakan/mengurangkan sensitiviti tersebut.
Pemulihan cara kerja juga menfokuskan aktiviti kehidupan seharian pesakit seperti penjagaan diri , cara makan ( feeding) , memakan (eating), memakai pakaian (dressing) dan sebagainya.
PEMBINAAN SKILL UMUM
Jurupulih Pemulihan Cara Kerja juga akan bekerjasama dengan keluarga kanak-kanak Autism serta kanak-kanak tersebut untuk menambah baik keupayaan kanak-kanak tersebut dalam menguruskan kehidupan seharian, bermain dan akademik di sekolah.Dalam pemulihan cara kerja, fokus utama adalah terhadap analisis tugasan/aktiviti , pecahan tugasan kepada beberapa bahagian bagi memudahkan kanak-kanak Autism menyelesaikannya dan memberi didikan kepada orang disekelilingnya (keluarga) tentang bagaimana untuk mengajar anak mereka melakukan tugasan yang telah dipecahkan kepada beberapa bahagian.Sebagai contohnya, teknik ‘backward chaining’ boleh digunakan untuk melatih kanak-kanak Autism berdikari dalam mengenakan pakaian. Teknik ini akan diterangkan oleh jurupulih pemulihan cara kerja kepada keluarga agar mereka dapat melakukannya di rumah.Selain itu, terdapat satu lagi terapi yang boleh digunakan iaitu terapi Applied Behaviour Analysis (ABA). Terapi ini telah diperkenalkan oleh seorang pakar psikologi dari Amerika Syarikat, Dr O.Ivar Lovaas yang melakukan kajian sejak tahun 1964. Ia berkembang popular kerana keberkesanannya dalam mengubah tingkahlaku mereka yang mengalami autisme. Terapi ini bertujuan mengurangkan tingkahlaku yang berlebihan atau tidak wajar.
STRATEGI MASALAH PEMBELAJARAN KANAK-KANAK AUTISME

Gunakan cara yang mudah difahami, contohnya gambar untuk berinteraksi seperti buku berwarna-warni ataupun kad bergambar (flash cards). Pada peringkat awal, gunakan bantuan visual selama satu hingga dua minggu, mengikut keupayaan anak anda. Dengan cara ini, kita dapat melatih mereka mengolah deria visual mereka dengan lebih baik dan dapat menarik perhatian mereka untuk belajar dengan mudah.Ajari anak cara sesuai untuk meminta sesuatu dengan beratur mengikut susunan ( how to takes turn ) walaupun antara dia dan adiknya sahaja di rumah. Gunakan cara hubungan komunikasi yang baik dengan ajari mereka mengucapkan terima kasih dan menggunakanpandangan mata ( eye contacts) dengan anda. Cara ini akan melatih mereka untuk bertenang dan bersabar dalam setiap perkara yang mereka hendak lakukan. Jika tidak, dia akan kembali ke cara negatif dengan mengamuk apabila permintaannya tidak dipenuhi.Alunan muzik dan disertai pergerakan badan yang tersusun seperti di dalam kelas khas bagi melatih kebolehan tindak balas terhadap arahan yang mudah di dalam pembelajaran. Contohnya, apabila bait lagu menyuruh mereka please sit down and turn around, mereka akan melakukan setiap langkah itu satu per satu mengikut urutan dan meniru apa yang guru mereka lakukan walaupun dalam keadaan yang lambat. Jika dipraktis setiap minggu, kepantasan tindak balas gerakan tubuh ini akan meningkat.Gunakan konsep pembayang awal. Kalau mahu menghentikan sesuatu aktiviti, beri amaran bahawa ia akan ditamatkan dalam masa beberapa minit supaya kanak-kanak itu bersedia. Jangan berhenti mendadak kerana walaupun mereka tahu bercakap, kanak-kanak autisme ada masalah kenali konsep masa. Contohnya ‘dalam kiraan lima kita akan berhenti bermain’. Guru perlu mengira penurunan masa dengan terang supaya kanak-kanak autisme mendengarnya. Konsep pembayang awal ini juga memberi peluang kanak-kanak autisme bersedia untuk peralihan aktiviti.Bagi kanak-kanak normal, kepelbagaian rutin akan menambah keseronokan, tapi bagi kanak-kanak autisme, perubahan rutin membuatkan mereka berasa cemas dan gelisah, terutama yang kurang faham bahasa. Pendekatan ini perlu dilakukan secara konsisten sama ada di sekolah atau rumah bagi mendapat perubahan yang memberangsangkan.
Sumber:  Internet / amazing.com / AutismeMY


Jenis-jenis Alahan yang Menyebabkan Keradangan Sinus (Resdung)

Resdung  atau sinusitis adalah satu masalah lazim di seluruh dunia.  Menurut perubatan moden, resdung adalah radangan yang berada di lapisan membran meliputi dinding ruang sinus. Punca keradangan sinus disebabkan jangkitan kuman atau virus, alergi atau masalah sistem imun badan seseorang. Pesakit resdung menjadi lebih sensitif kepada bahan menyebabkan alahan seperti habuk, bulu binatang, perubahan cuaca terutama cuaca sejuk, pencemaran alam sekitar dan jangkitan bakteria atau virus. Penghidap resdung biasanya sering mengalami gejala selesema seperti hidung tersumbat, rasa sakit pada pipi, sekitar mata dan kepala. Ini banyak berlaku terutama pada waktu pagi. Risikonya bakteria boleh memasuki otak dan menyebabkan jangkitan pada otak atau meningitis dan jika dibiarkan boleh membawa maut.

SIMPTOM

Batuk hingga kerongkong dan anak tekak gatal.
Telinga sering tersumbat.
Lelehan air atau mukus keluar melalui hidung.
Gatal mata apabila digaru, menjadi merah berair.
Bersin melampau dan terlalu kerap.
Simptom paling ketara apabila hidung kerap tersumbat dengan lendir dan kahak hingga sukar dihembus keluar. Akibatnya, suara penghidap menjadi sengau.

INDIVIDU BERISIKO

Alah kepada habuk, bulu dan makanan menyebabkan hidung tersumbat.
Mempunyai kelainan dalam hidung seperti septum dinding pemisah hidung bengkok.
Mempunyai ketumbuhan dalam hidung hingga menyebabkan ruang sinus sempit.

KESAN

Resdung jika tidak dirawat dengan betul akan memberi kesan serius kepada penghidap sama ada kanak-kanak atau orang dewasa.

Kanak-kanak – Antara akibat resdung kepada kanak-kanak ia boleh merebak ke dalam mata hingga menyebabkan jangkitan bakteria dan mata bernanah. Dalam kes sangat kronik, resdung boleh menyebabkan buta.
Dewasa – Resdung kronik boleh menyebabkan nanah bertakung dalam ruang sinus frontal. Jika nanah tidak dapat dikeluarkan dari hidung, ia boleh dipenuhi bakteria.

CEGAH RADANG RESDUNG

Elak memelihara binatang berbulu.
Jangan guna sarung bantal, cadar dan selimut diperbuat daripada bulu binatang.
Bersihkan karpet atau permaidani dengan penyedut hampagas.
Pakai penutup hidung ketika mengemas rumah
Minum banyak air suam atau mineral.
Lap muka dengan tuala basah dan air suam
Elak makan makanan laut seperti udang, sotong dan kerang.

RAWATAN

Biasanya struktur hidung akan bengkak dan jika penyakit parah maka ruang sinus akan mengandungi nanah.
Pesakit akan diberikan antibiotik selama 10 hari hingga dua minggu.
Biasanya pesakit yang mengambil ubat secara berterusan akan dapat mengawal alahan.
Bagaimanapun jika resdung tadi bertambah parah, jalan terakhir adalah melalui pembedahan.

Sumber: Internet


KOS PENDIDIKAN ANAK ANDA SEMAKIN MAHAL. MENABUNGLAH SEKARANG MAMA!

Pendidikan menjadi agenda penting dalam pembangunan negara bagi melahirkan masyarakat yang berilmu. Namun, masih ada yang tercicir daripada mendapatkan pendidikan tinggi akibat kekurangan sumber kewangan. Isu-isu tabung pendidikan yang kecoh diperkatakan seperti kegagalan sesetengah pelajar mendapatkan pinjaman dan kelewatan pembayaran yuran serta kos sara hidup di universiti sudah menjadi senario saban tahun setiap kali universiti memulakan semester. Hakikat yang perlu diperhalusi daripada pelbagai isu yang timbul ialah sejauh manakah ibu bapa mampu merancang kewangan mereka agar anak-anak berupaya mendapat pendidikan sempurna.
Menyara kehidupan anak-anak adalah keutamaan penting bagi setiap ibu bapa. Namun, pendidikan anak pada masa depan lebih berharga berbanding segala keperluannya yang perlu ditunaikan pada hari ini.Dengan membuat perancangan kewangan dari sekarang, ibu bapa boleh memastikan anak-anak mendapat pendidikan terbaik pada hari esok. Pilihan ibu bapa biasanya pelan pendidikan yang ditawarkan oleh syarikat-syarikat kewangan. Ramai ibu bapa tidak menyedari kepentingan menyimpan wang untuk anak-anak mereka. Dengan adanya simpanan bermula daripada peringkat bayi lagi, ibu bapa boleh menggunakan wang tersebut untuk pengajian anak mereka di universiti.

TIP UNTUK MENYIMPAN DENGAN BAIK

MENYIMPAN SELALU, KERAP MENYIMPAN

Tahukah anda ada satu konsep lama yang perlu diketahui mengenai simpanan iaitu membayar kepada diri sendiri terlebih dahulu. Konsep ini boleh digunakan dalam bentuk simpanan bagi untuk manfaat diri sendiri. Tidak dinafikan kebanyakan orang akan berbelanja dahulu pendapatan, kemudian lebihan digunakan untuk simpanan. Tetapi pada realitinya, selalunya kita akan berbelanja sebanyak mungkin berbanding menyimpannya. Seharusnya kita perlu ‘membayar kepada diri sendiri’ – menyimpan peratusan tertentu untuk simpanan sebelum menggunakan wang anda untuk tujuan lain. Percayalah sekiranya konsep ‘membayar untuk diri sendiri’ dijadikan amalan, anda tidak akan terlupa untuk menyimpan. Selain itu, menyimpan wang dalam akaun berbeza juga merupakan idea yang baik kerana ia mengekang untuk kita berbelanja lebih. Sebenarnya tiada satu masa yang boleh dianggap terbaik untuk membuat simpanan, jadi belajar untuk ‘membayar kepada diri sendiri’.

BERBELANJA MENGIKUT KEMAMPUAN

Adakah anda akan menerima gaji untuk kali pertama? Terasa sudah berkemampuan untuk membeli? Kebanyakan golongan muda berbelanja lebih daripada pendapatan. Mereka mahu menggunakan wang untuk membeli kereta, pakaian, makan di luar dan terperangkap dalam kehendak kehidupan. Memenuhi kehendak dalam perbelanjaan akan memberi tekanan kepada kewangan anda. Anda perlu belajar untuk membezakan keperluan daripada kehendak anda. Contohnya pinjaman rumah, bil elektrik dan makanan. Adakah anda perlu menikmati kopi berharga RM15 secawan, telefon baru serta membuat rawatan kuku? Bukan anda mampu menjalani kehidupan tanpa semua itu? Sebenarnya,  tidak ada penyelesaian mudah bagi menyeimbangkan jaminan kewangan masa depan dan menikmati gaya hidup semasa. Beberapa disiplin fiskal mungkin diperlukan dan anda akan mendapati ia berbaloi untuk masa depan. Sekiranya anda menyukai sesuatu, paksa diri anda untuk menangguh memilikinya dalam masa dua minggu sebelum terus membelinya. Ini kerana selepas tempoh itu anda akan mendapati anda sebenarnya tidak memerlukannya. Cara lain ialah membelinya secara tunai supaya dapat merasai berbelanja sebenar.

ELAK DARIPADA TERJERUMUS DALAM HUTANG

Anda perlu mengelakkan diri daripada membuat hutang yang tinggi. Ia sama seperti meletakkan perbelanjaan sebagai keutamaan, kuasa berbelanja boleh meningkatkan hutang. Oleh itu, membayar kad kredit perlu diletakkan sebagai keutamaan. Syabas kepada anda yang tidak memiliki kad kredit. Sekiranya anda mempunyai hutang kredit kad yang tertangguh, elak membuat bayaran minimum. Ia kerana jika anda terikat dengan amalan itu, anda sebenarnya akan menanggung hutang dalam jangka panjang. Mempunyai hutang yang banyak pada usia muda merupakan satu kesilapan besar bagi golongan berumur 20an. Jangan kerana anda layak untuk mendapat pinjaman yang besar, bermakna anda menggunakan seluruh kapasiti untuk membuat hutang. Perlu diingatkan sekiranya anda tersalah membuat keputusan – anda akan menghabiskan usia muda anda dengan membayar hutang. Dalam usia 20an anda perlu mempunyai sejarah kredit yang baik untuk digunakan pada masa depan.

Sumber: Utusan


KETAHUI JENIS WARNA AIR KENCING & NAJIS BAYI BARU LAHIR ANDA. MAMA & PAPA JANGAN PANIK!

Kerisauan dan sering tertanya-tanya tentang warna air kencing atau najis anak memang perkara yang tidak asing bagi mereka yang bergelar ibu dan ayah. Normalkah warna air kencing bayi? Kenapa warna najisnya begini? Kenapa bayi kerang kencing? Semua persoalan itu berkait rapat dengan keprihatinan si ibu akan kesihatan bayi mereka. Tambahan lagi bila ada kesan darah pada lampin yang sudah tentu mengundang panik di kalangan ibu baru dan kurang berpengalaman. Ibu tidak perlu khuatir dengan situasi tersebut. Sebaliknya, mereka hanya perlu memantau kekerapan bayi kencing dalam sehari dan apakah warna najisnya.
Pada hari pertama kelahiran bayi, kencingnya berwarna jingga kemerahan.Bagi hari kedua pula, ibu perlu memastikan air kencing bayi berwarna jingga cair dan sedikit merah jambu.Manakala pada hari ketiga warnanya kuning kejinggaan.Masuk hari keempat berwarna kuning lemon dan hari kelima warnanya kuning cair. Kesemua keadaan itu adalah normal bagi bayi.
AIR KENCING BAYI

Bayi yang baru lahir memang kerap kencing dan ia bukan sesuatu yang pelik. Namun pada hari pertama kelahiran, bayi akan kencing sekali sahaja.Selepas hari keenam kadar kencing antara enam hingga lapan kali sehari.Kencing awal bayi memang akan disertai sedikit darah. Warna kencing jingga pula bermaksud ia mengandungi nitrat salah satu komponen bilirubin, ini bermakna bayi anda memerlukan lebih cecair.Untuk mengembalikan keseimbangan cecair dalam badan bayi, susukan mereka lebih lebih kerap.Jika pada hari kelima bayi tidak membuang air kecil setiap empat jam, pastikan anda maklumkan kepada doktor.
KENALI NAJIS BAYI BARU LAHIR

Najis bayi tidak sama dengan orang dewasa. Kekerapan dan konsistensi najis juga berbeza antara seorang bayi dengan yang lain. Ia bergantung pada apa yang diminum.Najis pertama bayi mengandungi meconium, sejenis komponen yang mengandungi air ketuban, mukus, sel kulit dan beberapa bahan yang ada dalam rahim ibu.Pengeluaran ‘meconium’ adalah tanda bahawa usus bayi anda berfungsi dan secaranya normalnya dikeluarkan dalam tempoh 24 jam untuk bayi yang mencapai tempoh matang dalam kandungan  dan 48 jam untuk bayi pramatang. Sekiranya ‘meconium’  dikeluarkan hanya selepas tempoh ini, ia adalah petanda bahawa  kemungkinan terdapat masalah yang berkaitan dengan usus.Najis ini tidak berbau busuk hinggakan ibu tidak sedar sudah tiba masanya menyalin lampin. Najis pertama bayi ini bersifat agak melekit dan berwarna hijau kehitaman.Pada hari kedua hingga keenam, bayi akan mengeluarkan najis yang mengandungi meconium dan susu yang diminum dari ibu mereka.Untuk mengetahui sama ada perut bayi menghadamkan apa yang mereka minum, najisnya berwarna hijau bayam atau kekuningan.Selepas hari keenam, najis bayi normal akan berwarna kekuningan, kehijauan dan mula ada bentuk fizikal atau cair sahaja.Para ibu yang melihat najis bayi warna hijau sering panik. Sebenarnya tidak ada yang perlu dirisaukan. Jika bayi minum susu seperti biasa dan berat badan mereka naik. Begitu juga najis yang warna kekuningan dan kejinggaan juga normal.Najis berwarna hitam atau hijau gelap adalah normal untuk tiga hari pertama kelahiran. Namun jika ia berlanjutan hingga hari keempat dan kelima sebaiknya rujuk bayi ke pakar kanak-kanak.
WARNA NAJIS BAYI NORMAL

NAJIS PERTAMA BAYI: HIJAU KEHITAMAN
Apabila bayi baru lahir, najis mereka dikenali sebagai meconium. Najis ini mengandungi semua  benda yang ditelan oleh bayi di dalam plasenta  ibu sebelum dilahirkan. Teksturnya sangat melekit. Jika bayi tidak mengeluarkan najis ini dalam masa 48 jam selepas dilahirkan, anda patut memberitahu doktor atau misi yang datang memantau anda.
WARNA KUNING KECOKLATAN
Dalam masa seminggu selepas dilahirkan, bayi yang menyusu badan biasanya akan berak sebanyak 3-4 kali sehari.  Ketika ini, teksturnya lembut dan sedikit berbiji. Selepas seminggu, mungkin corak kekerapannya membuang air besar akan berubah. Mungkin sehari sekali atau seminggu sekali. Menurut ClevelandClinic.org, selalunya, tiada apa yang anda patut risaukan sekiranya mereka menyusu badan secara normal dan aktif.
WARNA COKLAT
Bayi yang diberi susu formula akan mendapat najis yang berwarna sedikit gelap atau perang berbanding bayi yang menyusu badan. Ia selalunya diiringi dengan bau yang agak kuat berbanding bayi menyusu. Kepekatannya dan teksturnya adalah seperti mentega kacang. Walaubagaimanapun, adalah normal juga untuk mereka membuang najis berwarna kekuningan atau kehijauan.
WARNA COKLAT KEHIJAUAN, HIJAU GELAP
Ramai ibu yang berasa pelik dan mungkin sedikit panik apabila najis bayi mereka berwarna hijau. Biasanya, warna hijau ini disebabkan oleh sumber zat besi dalam dietnya. Kadangkala, buah-buahan yang dimakan atau diminum sebagai jus juga boleh menyebabkan warna hijau atau tona hijau gelap yang seangkatan dengannya.
WARNA HIJAU CERAH
Adakah anda selalu meggilirkan payudara anda sebelum bayi benar-benar ‘mengosongkannya’? Apabila anda berbuat demikian, bayi kurang mendapat  susu penuh lemak yang terkandung dalam payudara ketika ia hampir kosong. Oleh itu, cuba pastikan bayi anda ‘mengosongkan’ sebelah payudara sebelum mula menyusu pada sebelah lagi dan lihat perubahan najisnya.
WARNA NAJIS BAYI YANG TIDAK NORMAL – HARUS JUMPA DOKTOR!
WARNA MERAH DARAH
Warna merah pada najis bayi mungkin saja disebabkan oleh beberapa makanan seperti ubi keledek yang dilenyek, buah naga, atau apa saja makanan yang mengandungi pewarna. Dalam kes yang biasa, sedikit tompokan atau celetan darah yang kelihatan pada najis biasanya adalah tanda-tanda bayi sembelit. Walaubagaimanapun, sekiranya darah kelihatan dengan banyak, anda patut menghubungi doktor dengan segera kerana ia mungkin disebabkan oleh luka dalaman yang lebih serius.
WARNA PUTIH KAPUR, KELABU KEPUTIHAN
Warna putih menandakan bayi anda kekurangan bilirubilin. Mengikut pengalaman, bayi saya juga menghasilkan najis berwarna putih apabila memakan ubat antibiotik ketika demam. Jelas sekali, ia menyebabkan cirit-birit dan tidak sesuai dengan badannya. Selain itu, ia juga boleh berpunca daripada masalah pada pundi hempedu dan hati.
WARNA HITAM GELAP, LIKAT
Najis berwarna hitam ini hanyalah normal bagi bayi yang baru lahir. Sekiranya ia berterusan atau berlaku selepas 3 hari dilahirkan, segeralah rujuk kepada doktor. Darah dalam saluran usus mungkin menjadi penyebab kepada warna najis jenis ini. Secara saintifiknya, ia dikenali sebagai melena.
TERLALU CAIR
Terlalu banyak minum jus, alergik, kesan antibiotik, atau keradangan usus mungkin salah satu punca najis begini. Jangan abaikan tanda-tanda ini kerana ia boleh menyebabkan dehidrasi dan jangkitan pada bayi. Merbahaya sekiranya dibiarkan berterusan tanpa pantauan jika melebihi 24 jam. Dalam kebanyakan kes, ia akan kembali normal selepas 2-3 hari.
TERLALU KERAS
Sembelit adalah punca yang paling biasa terjadi kepada bayi yang mempunyai najis keras dan berketul. Kadangkala, ia juga mungkin disebabkan oleh alergik atau dehidrasi. Antara punca yang serius, tetapi jarang berlaku ialah masalah tiroid, atau sejenis penyakit yang dinamakan Hirshprung’s disease.
Sumber: Pakar kanak-kanak dari Pusat Perubatan Sime Darby, Dr. Khoo Phaik Choo & Utusan / ClevelandClinic.org/


5 TIP AGAR ANDA BOLEH BERJUMPA DOKTOR DENGAN CEPAT DI KLINIK KERAJAAN

Ini merupakan perkongsian daripada seorang doktor iaitu Doktor Afiq Rahim di laman sesawangnya iaitu 5 cara untuk mendapatkan rawatan cepat dan tanpa menunggu lama di Klinik Kerajaan/Klinik Pakar.

DATANG SEBELUM JAM 7.45 PAGI

Beratur terus di depan pintu untuk mengambil giliran anda. Bawakan secawan kopi panas dan roti untuk mengalas perut anda ketika menunggu dan memanaskan badan anda. Kebiasaanya, pesakit kanak-kanak, ibu mengandung dan warga emas kurang pada waktu sebegini. Ini juga adalah strategi untuk semua jabatan atau kaunter perkhidmatan.
Cons: Pesakit tetap akan dibahagikan mengikut tahap kesihatan  dan prioriti yang telah dicadangkan. Contoh ibu mengandung, kanak-kanak, warga emas akan tetap didahulukan. Pesakit sakit dada disyaki masalah jantung akan diberi perhatian dahulu. Jika anda rasa masalah kesihatan adalah kecil/minor maka sila rujuk cara kedua pula.

DATANG KE KLINIK DI ANTARA PUKUL 11.30 PAGI HINGGA 12 TENGAHARI.

Syaratnya, sila makan tengahari pada jam 11 pagi. Kemudian sediakan roti dan air kotak semasa waktu makan tengahari. Kebiasaanya, pesakit akan mula beredar meninggalkan klinik sekitar jam 12 tengahari untuk mencari makanan maka nombor-nombor giliran akan bergerak dengan laju pada ketika ini dan ada harapan anda bertemu doktor sebelum waktu rehat tengahari mereka. Jika tidak, anda boleh menunggu dan solat segera kemudian kembali ke tempat menunggu dan pada sesi sebelah petang, anda akan menjadi individu terawal yang berjumpa doktor.
Cons: Waktu ini adalah waktu manusia bertukar menjadi jelmaan singa dan harimau. Sikap petugas perubatan dan para pesakit termasuk anda mudah bertukar menjadi agresif kerana faktor kelaparan. Waktu ini juga, waktu matahari di atas kepala jadi darah masing-masing mudah mendidih melebihi suhu 100 darjah celcius. Sila bersabar pada waktu ini ye.

DATANG KE KLINIK DI ANTARA JAM 3.30 PETANG HINGGA 4 PETANG.

Selepas jam 4 petang adalah antara waktu yang sesuai kepada petugas kerajaan terutama guru. Kebiasaanya, pesakit sudah mula beransur surut dan petugas kesihatan sudah boleh mula menarik nafas lega dan menarik keluar telefon bimbit masing-masing. Pesakit yang tinggal di bandar besar selalunya akan menangguhnya ke esok hari kerana mahu pulang awal bagi mengelakkan kesesakan lalu lintas selepas waktu pejabat. Anda boleh mengambil peluang ini dengan datang menaiki motorsikal.
Cons: Jika nombor giliran masih panjang, dikhuatiri anda akan berjumpa doktor selepas waktu pejabat dan risiko stress akibat faktor kesesakan trafik selepas selesai berjumpa adalah lebih teruk berbanding masalah kesihatan yang anda alami.

MEMINTA ANDA DIDAHULUKAN DENGAN PENUH BERHEMAH KEPADA STAFF KESIHATAN

Apa yang anda perlu buat adalah, bertanya dengan penuh lemah lembut dan santun kepada staff perubatan samada giliran anda boleh dicepatkan terutama jika anda mempunyai anak kecil/warga emas/OKU/ibu mengandung. Insyallah permintaan anda akan dipanjangkan kepada pegawai perubatan dan anda akan dilayan sebagaimana anda mahukan. Jangan mulakan provokasi kepada petugas kesihatan. Ia akan melambatkan dan menyebabkan situasi tegang di klinik.  Contoh ayat power:
“Maafkan saya misi jika menggangu. Saya faham klinik sangat sibuk tetapi bolehkah giliran ‘saya/anak/emak etc…..’ diawalkan kerana mereka mempunyai ‘apa masalah anda…….’. Saya memohon jasa baik misi untuk bertanya doktor akan permintaan saya ini. Saya sangat menghargai perhatian yang diberikan oleh misi dan staff lain. Terima kasih banyak-banyak”
Percayalah, manusia terutama masyarakat Malaysia sangat mudah CAIR dengan individu yang bersopan santun dalam tutur bicaranya.Namun, jangan pula anda mengada-ngada merekacipta alasan dan berbohong semata-mata nak MC dan dapat balik awal. Kami boleh menghidu permainan licik anda.

JANGAN LUPA BERDOA KEPADA TUHAN

Ramai pesakit terlupa berdoa kepada pencipta-Nya untuk dipermudah dan dipercepatkan urusannya di klinik. Sedangkan Tuhan itu sangat suka jika kita berdoa selalu kepadanya hatta sekecil-kecil perkara.

Sumber:  https://drafiqrahim.com